Emenyawo
© 2014 Watch Tower Bible and Tract Society of Pennsylvania
Nu Ka Tae Vɔ̃ Dzɔna Ðe Ame Nyuiwo Dzi? 4
Nu Si Mawu Awɔ Tso Fukpekpe Ŋu 7
Biblia Le Amewo Ƒe Agbenɔnɔ Trɔm 8
Aleke Wòle Be Nàhe Viwòwoe? 10
Ènyaa? 13
Ðe Nàte Ŋu Akpɔ Mawu Si Womekpɔna O La? 14
Biblia Me Biabiawo Ƒe Ŋuɖoɖowo 16
NYA SIWO AMEWO BIANA EDZIEDZI TSO YEHOWA ÐASEFOWO ŊU—Miexɔ Yesu Dzi Sea?
(Àkpɔe le MÍA ŊU NYAWO > NYA SIWO AMEWO BIANA EDZIEDZI)
NYATI SI LE AKPAA DZI | NU KA TAE VƆ̃ DZƆNA ÐE AME NYUIWO DZI?
Wonya Smita,* nyɔnu aɖe si xɔ fe 35, si le Dhaka, Bangladesh la nyuie be ewɔa ame eye wòtsɔa ɖe le eme na amewo. Wonyae be enye srɔ̃nyɔnu zazɛ̃ kple dzidzɔme si dina be yeafia nu si yenya tso Mawu ŋu la ame bubuwo. Bu ale si gbegbe Smita fe fometɔwo kple xɔlɔ̃wo fe dzi gbãe esi wòdze dɔ kpata eye mede kwasiɖa ɖeka o ko wòku ŋu kpɔ!
James kple srɔ̃a, siwo le wofe fe 30-awo me hã nye ame siwo amewo buna ame ɖɔʋuwoe abe Smita ke ene. Gbe ɖeka le adame la, woyi wo xɔlɔ̃wo kpɔ ge ɖa le United States fe nuto si nye West Coast. Womegatrɔ gbɔ va wofe afe me le New York gbeɖe o. Wokpɔ ʋufɔku dziŋɔ aɖe le mɔa dzi eye wofe agbe tsi eme, si wɔe be wofe ame veviwo kple wofe dɔwɔhatiwo se le wo ɖokui me be nu gã aɖe bu na yewo.
Egbea la, mehiã be ame natsa du hafi akpɔe be nu vɔ̃ɖi wɔwɔ kple fukpekpe bɔ o. Wowua dumevi dzrowo kple asrafowo siaa le aʋawɔwɔ me. Hlɔ̃dodo kple ŋutasesẽ wɔe be amewo le kukum dzodzro. Ƒe ka kee ame ɖaxɔ o, afɔku dziŋɔwo kple dɔlémafɔewo ɖea fu na ame fomevi ɖe sia ɖe. Dzɔdzɔmefɔkuwo tsrɔ̃a du blibowo keŋkeŋ. Fuléle ame le afi si wòtso ta kple nu madzɔmadzɔ wɔwɔ xɔ afe ɖi. Ðewohĩ nu siawo dzɔ ɖe wò ŋutɔ dziwò kpɔ.
Eya ta mewɔ nuku o be ame geɖe biana be:
Nu ka tae vɔ̃ dzɔna ɖe ame nyuiwo dzi?
Mawu gbɔe nu siawo tsona?
Ðe afɔkuwo dzɔna le wo ɖokui sia, alo amegbetɔwo fe nuwɔna gbɔe wòtsona?
Ðe amewo kpea fu ɖe agbe si wonɔ kpɔ hafi gava dzɔ la ta, abe ale si Karma dzi xɔselawo gblɔnɛ enea?
Ne Mawu ŋusẽkatãtɔ aɖe li la, ke nu ka tae mekpɔa ame nyuiwo ta be vɔ̃ nagadzɔ ɖe wo dzi o?
Ðe nu vɔ̃ɖi wɔwɔ kple fukpekpe nu ava yi gbe aɖe gbea?
Hafi míate ŋu aɖo nyabiase mawo ŋu la, ele be míakpɔ ŋuɖoɖo na biabia vevi eve siawo: Nu ka tae nya vɔ̃wo dzɔna ɖo, eye nu kae Mawu awɔ tso eŋu?
^ mm. 3 Míetrɔ ŋkɔawo.
NYATI SI LE AKPAA DZI | NU KA TAE VƆ̃ DZƆNA ÐE AME NYUIWO DZI?
Esi Yehowa Mawue* nye nuwo katã Wɔla kple ŋusẽkatãtɔ ta la, ame geɖe susuna be eya gbɔe nu vɔ̃ɖi ɖe sia ɖe kple nu siwo katã dzɔna le xexea me la tsona. Gake bu nya si Biblia gblɔ tso Mawu vavãa ŋu la ŋu kpɔ:
“Yehowa enye dzɔdzɔetɔ le efe mɔwo katã me.”—Psalmo 145:17.
“[Mawu] fe mɔwo katã dzɔ. Mawu nyatefetɔ wònye, eye alakpa mele eme o, nutefewɔla kple dzɔdzɔetɔ wònye.”—5 Mose 32:4.
“Yehowa fe dɔmetɔtrɔ sɔ gbɔ ŋutɔ, eye wòkpɔa nublanui na ame.”—Yakobo 5:11.
Menye Mawue nana nu vɔ̃ɖiwo dzɔna o. Gake ɖe wòfonɛ ɖe amewo nu be woawɔ nu vɔ̃ɖia? Kura o. Ŋɔŋlɔawo gblɔ be: “Ne ame aɖe le tetekpɔ me tom la, negagblɔ be: ‘Mawue le teyem kpɔ’ o.” Nu ka tae? Elabena “womate ŋu atsɔ nu vɔ̃ɖiwo ate Mawu kpɔ o, eye eya ŋutɔ hã metea ame aɖeke kpɔ o.” (Yakobo 1:13) Mawu metea ame aɖeke kpɔna alo fonɛ ɖe ame nu be wòawɔ nu gbegblẽ o. Menye Mawu gbɔe wòtsona be nu vɔ̃ɖiwo dzɔna o, eye mefonɛ ɖe amewo nu hã be woawɔ nu baɖa o. Ekema ame kae nana nu vɔ̃ɖiwo dzɔna? Alo nu ka gbɔe wòtsona?
Susu siwo tae amegbetɔwo kpea fu ɖo la dometɔ ɖeka dze le Biblia me nya siawo me: “Azãgbe kple nuɖiɖeame li na wo katã.” (Nyagblɔla 9:11) Ne afɔku adzɔ ɖe ame aɖe dzi alo madzɔ ɖe edzi o la, atso afi si amea le hafi afɔkua dzɔ la gbɔ. Ƒe 2,000 kloe ye nye esia la, Yesu Kristo fo nu tso xɔ kɔkɔ aɖe si mu dze ame 18 dzi woku la ŋu. (Luka 13:1-5) Menye ale si wonɔ agbee la tae xɔa mu dze wo dzi ɖo o; ɖeko wòva eme be wonɔ xɔ kɔkɔa te esime wòmu. Nyitsɔ laa la, anyigba ʋuʋu sesĩe le Haiti le January 2010 me; Haiti dziɖuɖua gblɔ be ame 300,000 sɔŋ ye ku. Menye ame si fomevi wonye tae woku ɖo o, ɖeko afɔkua ɖi ɖe wo. Dɔlélewo hã tea ŋu dzea ame sia ame dzi le vo me.
Nu ka tae Mawu mekpɔa ame nyuiwo ta be vɔ̃ nagadzɔ ɖe wo dzi o?
Ame aɖewo abia be: ‘Ðe Mawu mate ŋu axe mɔ ɖe afɔku dziŋɔ mawo nu hafi oa? Ðe mate ŋu akpɔ ame nyuiwo ta be vɔ̃ nagadzɔ ɖe wo dzi oa?’ Hafi Mawu nate ŋu ade asi nyawo me le mɔ siawo nu la, ele be wòanya do ŋgɔ be afɔkuawo gbɔna dzɔdzɔ ge. Togbɔ be ŋutete le Mawu si be wòanya nu si adzɔ le etsɔme hã la, nya si wòle be míabiae nye: Ðe Mawu wɔa ŋutete si le esi be wòanya nu si adzɔ le etsɔme la ŋu dɔ be yeatsɔ anya nu sia nua?—Yesaya 42:9.
Ŋɔŋlɔawo gblɔ be: “Mía Mawu le dzifo, nu sia nu, si dze eŋu la, wòwɔna.” (Psalmo 115:3) Nu si le vevie na Yehowa lae wòwɔna, ke mewɔa nu ɖe sia ɖe ko le esi ŋutetea le esi ta o. Esia nye nyatefe le nu siwo wòtiana be yeanya do ŋgɔ hã gome. Le kpɔɖeŋu me, esi nu vlo wɔwɔ xɔ afe ɖe blemadu siwo nye Sodom kple Gomora me la, Mawu gblɔ na blemafofo Abraham be: “Maɖi ayi, ne makpɔ bena, nya, siwo katã sem mele le wo ŋuti la, le eme loo, alo mele eme o, ne manya.” (1 Mose 18:20, 21) Do ŋgɔ na esia la, Yehowa metso nya me be yeanya ale si gbegbe vɔ̃ɖinyenye xɔ afe ɖe du mawo mee o. Esia fia be menye nu sia nue Yehowa tiana be yeanya do ŋgɔ o. (1 Mose 22:12) Ke hã esia menye blibomademade alo gbɔdzɔgbɔdzɔ le Mawu gome kura o. Esi wònye be Mawu fe “nuwɔwɔ de blibo” ta la, ewɔa ŋutete si le esi be yeanya nu si adzɔ le etsɔme la ŋu dɔ le mɔ si ana efe tameɖoɖo nava eme la nu; mezia amegbetɔwo dzi gbeɖe be woanɔ agbe le mɔ aɖe nu o.* (5 Mose 32:4) Ekema aleke míafo nya tae? Kpuie ko la, ne Mawu kpɔe be ehiã ko hafi wòwɔa efe etsɔmenyanya fe ŋutetea ŋu dɔ.
Vɔ̃ɖinyenye si le edzi yim la fe fɔbubua le amegbetɔwo hã dzi. Bu ale si Biblia ɖɔ ale si wòdzɔnae be ame tea ŋu wɔa nu gbegblẽ la ŋu kpɔ. Egblɔ be: “Nu si tea ame sia ame kpɔ lae nye ye ŋutɔ fe nudzodzro si henɛ, eye wòblenɛ. Azɔ ne nudzodzro la fɔ fu la, edzia nu vɔ̃; eye ne nu vɔ̃ hã va tsi la, edzia ku.” (Yakobo 1:14, 15) Ne amewo ɖi kɔ na wofe dzodzro vɔ̃wo alo ɖe mɔ dzodzro siawo ɖu wo dzi la, woakpɔ emetsonu gbegblẽawo godoo. (Romatɔwo 7:21-23) Tso blema ke la, amegbetɔwo wɔa nu dziŋɔwo eye esia hea fukpekpe manyagblɔwo vɛ. Gakpe ɖe eŋu la, ame vɔ̃ɖiwo tea ŋu kplɔa ame bubuwo dea nu gbegblẽ wɔwɔ me, si wɔnɛ be nu gbegblẽ wɔwɔ gadoa gã ɖe edzi.—Lododowo 1:10-16.
Amegbetɔwo wɔa nu dziŋɔwo eye esia hea fukpekpe manyagblɔwo vɛ
Ðe wòle be Mawu naxe mɔ na amewo be woagawɔ nu vɔ̃ɖi oa? Bu ale si wòwɔ amegbetɔwoe ŋu kpɔ. Ŋɔŋlɔawo gblɔ be Mawu wɔ amegbetɔ ɖe eya ŋutɔ fe nɔnɔme nu. Eya ta ŋutete le amegbetɔwo si be woaɖe Mawu fe nɔnɔme nyuiwo afia. (1 Mose 1:26) Mawu na tiatiawɔwɔ fe ablɔɖe amegbetɔwo, eya ta woate ŋu atiae be yewoalɔ̃ Mawu ahawɔ nutefe nɛ, nenye be woyia edzi wɔa nu si sɔ le eŋkume. (5 Mose 30:19, 20) Ne Mawu fonɛ ɖe mía nu be míawɔ yefe didiwo dzi la, ɖe esia mafia be ele mɔ xem ɖe míafe tiatiawɔblɔɖea nu oa? Ðeko esia awɔe be amegbetɔwo nava nɔ abe mɔ̃ siwo ŋu wotrɔ asi le be woawɔ nu si tututu woɖo na wo la nuŋumabumabui ene. Nenema kee wòanɔ ne nyatefee wònye be Kismet, alo dzɔgbesee ɖo nu sia nu si míewɔna kple nu sia nu si dzɔna ɖe mía dzi la ɖi. Ðe mele be míakpɔ dzidzɔ be Mawu de bubu mía ŋu esi wòɖe mɔ na mí be míawo ŋutɔwo míatia nu si míawɔ oa? Gake esia mefia be amegbetɔwo fe vodadawo kple nyametsotso gbegblẽ siwo wowɔna la me tsonuwo ayi edzi anɔ fu ɖem na amefomea tegbee o.
Ne èbia nya si dze le magazine sia fe ŋgɔgbekpaa dzi la Hindutɔ alo Buddhatɔ aɖe la, ɖewohĩ aɖo eŋu na wò ale: “Karma fe sea gbɔe wòtsona be vɔ̃ dzɔna ɖe ame nyuiwo dzi. Nu siwo wowɔ le agbe si wonɔ va yi me hafi gbugbɔgadzɔ la fe fetu xɔm wole.”*
Le Karma fe nufiafiaa gome la, anyo be míanya nya si Biblia gblɔ tso ku ŋu. Le Eden bɔa me afi si wowɔ ame gbãtɔ, Adam, ɖo la, Wɔla la gblɔ nɛ be: “Ðu abɔmetiawo katã fe tsetse faa; ke ati, si na wodzea si nyui kple vɔ̃ la, mègaɖu eya fe tsetse aɖeke o; gbe si gbe nàɖu efe ɖe, ku ke nàku.” (1 Mose 2:16, 17) Ne ɖe Adam ɖo to Mawu eye mewɔ nu vɔ̃ o la, anye ne anɔ agbe tegbee hafi. Eya ta tomaɖomaɖo Mawu fe se ye he ku vɛ. Esi atsu kple asi gbãtɔa te vidzidzi la, “ku la kaka ɖe amewo katã dome.” (Romatɔwo 5:12) Eya ta eme kɔ be Ŋɔŋlɔawo gblɔ be ‘nu vɔ̃ fe fetue nye ku.’ (Romatɔwo 6:23) Biblia gblɔ hã be: “Ame si ku la, woɖee tso efe nu vɔ̃ me.” (Romatɔwo 6:7) Ne míagblɔe bubui la, efia be amewo meyia edzi kpea fu ɖe wofe nu vɔ̃wo ta le ku megbe o.
Egbea la, ame miliɔn geɖe gblɔna be Karma fe sea gbɔe amegbetɔwo fe fukpekpewo tsona. Ame si xɔ nufiafia sia dzi se la sea egɔme be ye kple ame bubuwo yewodze na fu siwo kpem yewole, eye metena ɖe edzi boo o. Gake nyatefeae nye be le dzixɔse sia fe nya nu la, mɔkpɔkpɔ aɖeke meli be fukpekpe nu ava yi o. Woxɔe se be nu si ko gbɔ gbɔdzɔe ate ŋu atsoe nye be ame nanɔ agbe ɖɔʋu eye sidzedze tɔxɛ nasu esi ale be wòakpɔ ablɔɖe tso gbugbɔgadzɔ enuenu si me. Gake dzixɔse siawo to vovo sãa na nya si Biblia gblɔ.*
Ke hã menye amegbetɔwo koŋ gbɔe vɔ̃ɖinyenye tso o. Satana Abosam, si nye Mawu fe dɔla wɔnutefe tsã la “meli ke ɖe nyatefe la me o” eye eyae na nu vɔ̃ va xexea me. (Yohanes 8:44) Ena amegbetɔwo dze aglã le Eden bɔa me. (1 Mose 3:1-5) Yesu Kristo yɔe be “vɔ̃ɖitɔ la” kple “xexea dzi ɖula.” (Mateo 6:13; Yohanes 14:30) Ame akpa gãtɔ dze Satana yome esi woɖoa to efe beble si nye be woagazɔ Yehowa fe mɔ dzɔdzɔeawo dzi o la ta. (1 Yohanes 2:15, 16) Biblia gblɔ le 1 Yohanes 5:19 be: “Xexe blibo la katã le vɔ̃ɖitɔ la fe ŋusẽ te.” Mawudɔla bubuwo hã va zu gbɔgbɔ vɔ̃wo eye wowɔ ɖeka kple Satana. Biblia gblɔ be Satana kple efe gbɔgbɔ vɔ̃wo “le anyigba dzi nɔlawo katã blem,” si wɔe be wodo “baba na anyigba.” (Nyaɖeɖefia 12:9, 12) Eya ta Satana Abosam koŋ dzie fukpekpe siwo vaa mía dzi la fe fɔbubua le.
Eme kɔ fãa be menye Mawu gbɔe vɔ̃ siwo dzɔna ɖe ame nyuiwo dzi la tsona o; eye menye eyae nana wokpea fu hã o. Ke boŋ edo ŋugbe be yeaɖe vɔ̃ɖinyenye ɖa keŋkeŋ, abe ale si wòdze le nyati si kplɔe ɖo me ene.
^ mm. 3 Biblia na míenya be Mawu fe ŋkɔe nye Yehowa.
^ mm. 11 Ne èdi be yeanya nu geɖe tso nu si tae Mawu ɖe mɔ nu vɔ̃ɖi wɔwɔ le edzi yim ŋu la, ke kpɔ agbalẽ si nye Nuka Tututue Nye Biblia fe Nufiafia? fe ta 11 lia. Yehowa Ðasefowoe tae.
^ mm. 16 Ne èdi be yeaxlẽ nu tso Karma fe sea dzɔtsofe ŋu la, kpɔ agbalẽ gbadza si nye Nukae Dzɔna Ðe Mía Dzi ne Míeku? fe axa 8-12. Yehowa Ðasefowoe tae.
^ mm. 18 Ne èdi be yeaxlẽ nu tso nu si Biblia fia ku ɖe nɔnɔme si me ame kukuwo le kple mɔkpɔkpɔ si li na ame siwo ku ŋu la, kpɔ Nuka Tututue Nye Biblia fe Nufiafia? fe ta 6 kple 7 lia.
NYATI SI LE AKPAA DZI | NU KA TAE VƆ̃ DZƆNA ÐE AME NYUIWO DZI?
Biblia gblɔ nu si Yehowa kple Via, Yesu Kristo, awɔ tso fukpekpe siwo Satana Abosam he va amefomea dzi ŋu la na mí eme kɔ nyuie. Biblia gblɔ be: ‘Susu si ta woɖe [Yesu] Mawu fe Vi la ɖe goe nye be, wòagblẽ Abosam fe dɔwɔwɔwo me.’ (1 Yohanes 3:8) Woaɖe fifi nuɖoanyi sia si me ŋukeklẽ, fuléle, kple nu vɔ̃ɖi wɔwɔ xɔ afe ɖo la ɖa keŋkeŋ. Yesu gblɔe ɖi be ‘woava ɖe’ Satana Abosam, si nye “xexe sia dzi ɖula la ɖa.” (Yohanes 12:31) Ne woɖe Satana ɖa alea vɔ la, woaɖo xexe yeye si me dzɔdzɔenyenye anɔ la anyi, eye ŋutifafa axɔ afe ɖe anyigba dzi.—2 Petro 3:13.
Ke ame siwo gbe gbidii be yewomatrɔ le yewofe mɔ vɔ̃wo dzi o eye wogakpɔtɔ le nu vɔ̃ɖi wɔwɔ dzi ya ɖe? De ŋugble le ŋugbedodo sia si me kɔ nyuie la ŋu kpɔ: “Nutefewɔlawo anɔ anyigba la dzi, eye ame maɖifɔwo asusɔ ɖe edzi; ke woatsrɔ̃ ame vɔ̃ɖiwo ɖa le anyigba dzi, eye woaho ame maɖianukwarewo ɖa le edzi.” (Lododowo 2:21, 22) Ame vɔ̃ɖiwo fe nu gbegblẽ wɔwɔwo nu ayi keŋkeŋ. Le ŋutifafa fe ɣeyiɣi ma me la, woana amegbetɔ toɖolawo navo tso blibomademade si fe dome wonyi la me vivivi.—Romatɔwo 6:17, 18; 8:21.
Nu kae Mawu awɔ be nu vɔ̃ɖi wɔwɔ manɔ xexe yeye ma me kura o? Menye ɖe wòle tiatiawɔwɔ fe ablɔɖea xɔ ge le mía si ahana míanɔ abe mɔ̃ siwo mebua tame o la ene o. Ke boŋ afia efe mɔwo amegbetɔ toɖolawo, eye wòakpe ɖe wo ŋu woaɖe asi le tamesusu kple nuwɔna gbegblẽwo ŋu keŋkeŋ.
Mawu aɖe nu siwo katã hea fukpekpe vanɛ la ɖa
Nu kae Mawu awɔ tso afɔku siwo ɖina ɖe ame la ŋu? Edo ŋugbe be yefe Fiaɖufea ava ɖu anyigba bliboa dzi kpuie. Ame si Mawu tia be wòanye Fiaɖufe ma fe Fia ye nye Yesu Kristo, si si ŋusẽ le be wòada dɔ na dɔnɔwo. (Mateo 14:14) Ŋusẽ le Yesu si hã be wòaxe mɔ ɖe dzɔdzɔmefɔkuwo nu. (Marko 4:35-41) Le esia ta, fukpekpe siwo ‘nuɖiɖeamewo’ hena vaa mía dzi la nu ayi. (Nyagblɔla 9:11) Vɔ̃ aɖeke magadzɔ ɖe amefomea dzi le Kristo fe dziɖuɖua te o.—Lododowo 1:33.
Ke ame miliɔn geɖe siwo bu wofe agbe dzodzro le afɔku dziŋɔwo me ya ɖe? Esi wòsusɔ vie ne Yesu nafɔ exɔlɔ̃ Lazaro ɖe tsitre la, egblɔ be: “Nyee nye tsitretsitsi la kple agbe la.” (Yohanes 11:25) Ɛ̃, ŋusẽ le Yesu si be wòafɔ ame siwo ku la ɖe tsitre!
Ne edzro wò be yeanɔ agbe le xexe si me vɔ̃ magadzɔ ɖe ame nyuiwo dzi le o me la, ekema ɖe manyo be nàsrɔ̃ nu tso Mawu vavã la kple efe tameɖoɖo ŋu le Biblia me oa? Adzɔ dzi na Yehowa Ðasefo siwo le miafe nutoa me la be yewoakpe ɖe ŋuwò nàwɔ esia. Míele dzi dem fo na wò be nàte ɖe wo dometɔ siwo le miafe nutoa me ŋu alo nàŋlɔ agbalẽ na magazine sia talawo.
BIBLIA LE AMEWO ƑE AGBENƆNƆ TRƆM
ƑE SI ME WODZII: 1958
DUKƆ SI ME WÒTSO: ITALY
AME SI WÒNYE TSÃ: ADZOGLIHA ME TƆ
Rome fe gbɔtoduwo mee menɔ tsi; nu mede amewo dzi le nutoa me o. Agbea sesẽ. Nyemedze si danye si dzim o, eye mía kple fofonye míenyina o. Mesrɔ̃ sesẽnàɖu fe agbe le gbɔdome.
Kaka maxɔ fe ewo la, menya ale si wofiaa fi xoxo. Esi mexɔ fe 12 la, mesi le afe me zi gbãtɔ. Fofonye va kplɔam le kpovitɔwo fe dɔwɔfegã yia afe mee zi gbɔ zi geɖe. Dzre dzi ko menɔna kple amewo ɣesiaɣi—mewɔa adã eye medoa dziku ɖe ame sia ame ŋu. Esi mexɔ fe 14 la, meʋu le afe me keŋkeŋ. Meva zu atike vɔ̃ɖi zãla eye metsia ablɔdzi dɔna. Esi dɔfe aɖeke menɔ asinye o ta la, megena ɖe amewo fe ʋu me hemlɔa afi ma va se ɖe fɔŋli. Eyome meyina ɖadia tsi le pɔmpi aɖe to lena.
Meva bi ɖe fififi me ŋutɔ—medua akplo le amewo si, eye megbãa ʋɔ gena ɖe afe suewo kple gãwo me le zã me fia fi. Meva xɔ ŋkɔ ɖe nu gbegblẽ wɔwɔ me, eye etefe medidi o, adzogliha nyanyɛ aɖe xɔm ɖe wofe haa me, eye esia na “mɔnukpɔkpɔ” su asinye meva nɔ gadzraɖofewo gbãm. Esi wònye be nye mo sẽ ta la, etefe medidi o, meva zu ame si ŋu wodea bubui le haa me. Afi sia afi si mayi la, tu nɔa ŋunye godoo; ne memlɔ anyi le zã me gɔ̃ hã la, enɔa nye suɖui te. Ŋutasẽnuwɔwɔ, atike vɔ̃ɖiwo zazã, nya fafãwo gbɔgblɔ, kple gbɔdɔdɔ fe agbe gbegblẽ nɔnɔ ye metsɔ ɖo dɔe. Kpovitɔwo nɔa diyem ɣesiaɣi be yewoalé. Wolém zi gbɔ zi geɖe, eye meyi gaxɔ me gbɔ enuenu fe geɖe.
Gbe ɖeka, esi woɖe asi le ŋunye le gaxɔ me la, meyi ɖasrã danyeɖia kpɔ. Nyemenya be sigbeɖe danyeɖia kple via eve va zu Yehowa Ðasefowo o. Wokpem be made Ðasefowo fe kpekpe aɖe. Esi medi be manya nu si wowɔna le afi ma ta la, meyi kpli wo. Esi míeva ɖo Fiaɖufe Akpataa me la, nyemelɔ̃ be manɔ afi bubu aɖeke tsɔ wu mɔa nu o, ale be manɔ ame siwo le eme yim le dodom la kpɔm. Nye tua hã nɔ ŋunye.
Kpekpe ma na nye agbenɔnɔ trɔ. Meɖo ŋku edzi be mese le ɖokuinye me abe xexe bubu aɖe mee mele ene. Amewo kɔ mo ɖem hedo gbe nam vividoɖeameŋutɔe. Megaɖoa ŋku lɔlɔ̃ kple ɖetsɔleme vavã si dze le Ðasefoawo fe mo la dzi nyuie. Woto vovo sãa na ame siwo medea ha kplii!
Melɔ̃ Ðasefowo dze Biblia sɔsrɔ̃ gɔme kplim. Esi menɔ nua sɔsrɔ̃ dzi la, eme va kɔ nam nyuie be ehiã be matrɔ nye agbenɔnɔ keŋkeŋ. Mewɔ ɖe nya si le Lododowo 13:20 la dzi. Afi ma gblɔ be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.” Mekpɔe be ele be madzudzɔ hadede kple adzoha la. Esia menɔ bɔbɔe nam kura o, gake Yehowa kpe ɖe ŋunye medzudzɔ hadede kpli wo.
Ɣemaɣie meva te ɖokuinye dzi ɖuɖu zi gbãtɔ le nye agbe me
Mewɔ tɔtrɔ siwo ana manɔ dzadzɛ hã. Agbagba bliboe medze hafi dzudzɔ atamanono kple atike vɔ̃ɖiwo zazã. Mekpa nye ɖa legbeea, medzudzɔ togɛdodo, eye nyemegadzua ame o. Ɣemaɣie meva te ɖokuinye dzi ɖuɖu zi gbãtɔ le nye agbe me.
Tso ɣeaɖeɣi ke la, nuxexlẽ kple nusɔsrɔ̃ medoa dzidzɔ nam kura o, eya ta avu kple kɔe wònyena nam be masrɔ̃ Biblia le ɖokuinye si. Gake nyemena ta o; vivivi la, meva lɔ̃ Yehowa, eye tɔtrɔ aɖe va menye—nye dzitsinya va te fuɖeɖe nam. Meva nɔ fɔ bum ɖokuinye, eye mese le ɖokuinye me be Yehowa matsɔ nye nu vɔ̃wo akem akpɔ gbeɖe o. Ɣemaɣi la, nuxexlẽ tso ale si Yehowa tsɔ Fia David fe nu vɔ̃ gãwo kee ŋu la fa akɔ nam ŋutɔ.—2 Samuel 11:1–12:13.
Kuxi bubu si dzi wògahiã be maɖu ye nye gbefãɖeɖe nye dzixɔse yeyea na amewo tso afe me yi afe me. (Mateo 28:19, 20) Menɔ vɔvɔ̃m be mava do go ame aɖe si dzi medze agɔ le alo ame aɖe si mewɔ nu vevii kpɔ! Gake vivivi la, mete ŋu va ɖu vɔvɔ̃ ma dzi. Kpekpe ɖe amewo ŋu be woasrɔ̃ nu tso mía Fofo lɔ̃ame si le dzifo, si tsɔa nu vɔ̃ kena geɖe la ŋu na meva nɔ dzidzɔ kpɔm ŋutɔ.
Nusɔsrɔ̃ tso Yehowa ŋue kpɔ nye agbe ta! Ame siwo medea ha kplii tsã la dometɔ akpa gãtɔ ku alo wole gaxɔ me, gake nye ya mekpɔ dzidzeme vavã le agbe me eye mele mɔ kpɔm na etsɔme nyui aɖe. Mesrɔ̃ ɖokuibɔbɔ kple toɖoɖo eye mete ŋu le nye dziku sesẽa dzi ɖum hã. Esia wɔe be metea ŋu nɔa anyi nyuie kple ame siwo dome mele. Meɖe Carmen, nyɔnu dzetugbe aɖe, eye míele dzidzɔ kpɔm le míafe srɔ̃ɖeɖea me. Kpekpe ɖe amewo ŋu be woasrɔ̃ Biblia dzɔa dzi na mía kplii siaa.
Mele dɔ nyui wɔm azɔ—dɔa biana be mawɔ dɔ le gadzraɖofewo ɣeaɖewoɣi, gake fifia ya, nyemedaa adzo wo o, ke boŋ medzraa tefeawo ɖo!
“Metsi dzi vevie, eye menɔa to dzi ne ʋu ɖe sia ɖe tso eme va yina. Esiae nye zi etɔ̃lia si Jordan megbɔ va afe me ɖe game dzi o. Menɔ ɖokuinye biam be, ‘Afi kae wòhele ya? Nanee dzɔ ɖe edzia? Ðe wònya gɔ̃ hã be míetsi dzi ɖe ye ŋu ya?’ Kaka wòagbɔ la, ɖeko mebe mawó.”—GEORGE.
“Vinyenyɔnuvia do ɣli sesĩe, si na dzidzi fom. Metrɔ eye mekpɔe be elé ta ɖe asi sesĩe le avi fam. Nɔviaŋutsuvi si xɔ fe ene lae xlã nu ɖe ta nɛ.”—NICOLE.
“‘Menye ɖe mefi asigɛa o. Ðe mefɔe!’ Nya mae mía vinyɔnuvi Natalie si xɔ fe ade la tsɔ nɔ eɖokui nu ɖem esime wòɖo mo ta abe ame si le nyatefe tom ene. Ale si wònɔ nu sẽmee la te ɖe mía dzi ale gbegbe be míefa avi, elabena míenya be alakpa damee wònɔ.”—STEPHEN.
NE DZILAE nènye la, ɖe nèse le ɖokuiwò me abe dzila siwo fe numenyawo dze le etame la ene kpɔa? Ne nɔnɔme siwo míeɖɔ le etame la dometɔ aɖe tu wò la, ɖe wòwɔna na wò be yemenya nenye be yeahe to na ye via o, alo yemenya ale si yeahe to nɛ oa? Ðe wònye nu gbegblẽ be nàhe to na viwòwoa?
Le Biblia me la, nya si wozã na “amehehe” la mefia tohehe ko o. Gɔmesese si le amehehe ŋu la do fome kple nufiafia, kple ɖɔɖɔɖo. Medo fome kple ŋlɔmiwɔwɔ alo ŋutasesẽ kura o.—Lododowo 4:1, 2.
Woate ŋu atsɔ vihehe asɔ kple abɔdɔwɔwɔ. Abɔdɔwɔla dzraa anyigba ɖo, edea aɖu eme hedea tsi abɔmenuawo, eye wòléa be na wo be nugbagbeviwo nagagblẽ wo dome alo gbe nalé wo o. Ne nukuawo le tsitsim la, ɖewohĩ ahiã be abɔdɔwɔlaa naɖe wo ŋu ale be woate ŋu atsi nyuie. Abɔdɔwɔlaa nyae be ehiã be yeawɔ aɖaŋu vovovowo ŋu dɔ ale be abɔmenuawo natsi nyuie. Nenema kee dzilawo hã léa be na wo viwo le mɔ vovovowo nu. Gake abe ale si ko wòhiãna ɣeaɖewoɣi be woaɖe abɔmenuawo ŋu be woatsi nyuie ene la, nenema kee wòhiãna be dzilawo nadze wo viwo mamla gɔme kaba ale be woatsi ava zu ame ɖɔʋuwo. Gake ne abɔdɔwɔla menya abɔmenuwo ŋu ɖeɖe o la, nukuawo dome ate ŋu agblẽ. Nenema kee wòhiã be dzilawo nahe wo viwo beléletɔe, le lɔlɔ̃ me.
Yehowa, Mawu si gbɔ Biblia tso la, ɖo kpɔɖeŋu nyui aɖe ɖi na dzilawo le go sia me. Hehe si wònaa esubɔla wɔnutefe siwo le anyigba dzi la sɔna hedzea ame ŋu nyuie ale gbegbe be wova “lɔ̃a amehehe.” (Lododowo 12:1) ‘Woléa amehehe ɖe asi sesĩe’ eye womenana ‘wògena le wo si o.’ (Lododowo 4:13) Àte ŋu akpe ɖe viwò ŋu wòalɔ̃ axɔ hehe ne èlé nu vevi etɔ̃ siwo ɖea dzesi le Mawu fe amehehe ŋu la me ɖe asi: Woawoe nye (1) lɔlɔ̃, (2) dadasɔ, kple (3) amehehea nato mɔ ɖeka.
Lɔlɔ̃e ʋãa Mawu wòhea to na ame, eye ewɔnɛ le lɔlɔ̃ me hã. Biblia gblɔ be: “Ame si Yehowa lɔ̃na la, eya wòhea to na abe vi, si gbɔ fofoa melɔ̃a nu le o ene.” (Lododowo 3:12) Gakpe ɖe eŋu la, Yehowa nye “nublanuikpɔla kple amenuve Mawu, ame si gbɔa dzi blewu.” (2 Mose 34:6) Le esia ta, Yehowa megblɔa gbɔ̃ɖiamenyawo alo sẽa ŋuta le ame ŋu gbeɖe o. Eye megblɔa nya veamewo, hea nya ɖe ame ŋu atraɖii, alo gblɔa nya tɔamewo gbeɖe o; nu siawo katã ate ŋu ave ame “abe yitɔame ene.”—Lododowo 12:18.
Enye nyatefe be dzilawo mate ŋu asrɔ̃ Mawu fe ɖokuidziɖuɖu fe kpɔɖeŋua bliboe o. Ɣeaɖewoɣi la, viwòwo fe nuwɔnawo ate ŋu awɔe be dzigbɔgbɔɖi nasesẽ na wò ŋutɔ, gake ne edzɔ nenema la, mègaŋlɔ be gbeɖe o be ɖeko tohehe le dziku me nana ame wɔa ŋutasẽnu, alo nu si gbɔ eme, eye meɖea vi o. Gawu la, tohehe le dziku me menye amehehe kura o. Ame ɖokui dzi maɖumaɖue.
Gake ne èhe to na viwò le lɔlɔ̃ kple ɖokuidziɖuɖu me la, ate ŋu aɖe vi geɖe. Bu ale si George kple Nicole, dzila siwo hã ŋu míefo nu tsoe le gɔmedzedzea la kpɔ nyawo gbɔe ŋu kpɔ.
“Esi Jordan gbɔ va afe me mlɔeba la, dzi nɔ mía kple srɔ̃nye kum vevie, gake míelé mía ɖokui esime wònɔ eɖokui nu ɖem. Esi wònye be zã do ta la, míeɖoe be míadzro nyaa me le ŋufɔke. Míedo gbe ɖa ɖekae heyi ɖamlɔ anyi. Esi ŋu ke la, míafe dzi dze eme vie, si wɔe be nɔnɔmea sɔ nyuie be míadzro nyaa me dzigbɔɖitɔe be míafe nyawo nawɔ dɔ ɖe mía viŋutsua dzi. Ese eɖokui gɔme eye wòkpɔe be yemewɔe nyuie o; elɔ̃ ɖe edzi hã be ele be yeanɔ gbɔgbɔm ɖe game dzi. Enyo ŋutɔ be míekpɔ nyaa gbɔ alea, elabena ɖeko nuwɔwɔ dzimagbɔɖitɔe agblẽ nyaa ɖe edzi. Ne míegbɔ dzi ɖi ɖo to mía via gbã la, zi geɖe la, míetea ŋu kpɔa nyawo gbɔ nyuie.”—George.
“Nye dzi fla esi mekpɔe be vinyeŋutsuvia wɔ nu vevi edaa dzodzro. Gake le esi tefe be mahe to nɛ enumake la, mena wòyi efe xɔ me, elabena dzi nɔ kuyem akpa, eye nyemedi be mawɔ nu si gbɔ eme o. Emegbe esi nye dzi dze eme la, meɖe nu me nɛ moveviɖoɖotɔe be ŋutasẽnuwɔwɔ menyo o, eye metsɔ nu si wòwɔ edaa la fiae. Esia wɔ dɔ ɖe edzi ŋutɔ. Eɖe kuku na edaa eye wòkpla asi kɔ nɛ.”—Nicole.
Ɛ̃, amehehe le mɔ nyuitɔ nu bia be woawɔ nu le lɔlɔ̃ me ɣeawokatãɣi, ne ahiã be woahe to na ame gɔ̃ hã.
Ɣesiaɣi si Yehowa he to na ame la, ewɔnɛ “ɖe ɖoɖo [si sɔ] nu.” (Yeremiya 30:11; 46:28) Ebua nu siwo na amea wɔ nua kple nu siwo ŋku mate ŋu akpɔ o la hã ŋu. Aleke dzilawo ate ŋu asrɔ̃ nɔnɔme siae? Stephen, si ŋu míefo nu tsoe le gɔmedzedzea la gblɔ be: “Togbɔ be míese nu si tae Natalie nɔ nu sẽm be yemefi asigɛa o la gɔme o eye wòte ɖe mía dzi hã la, míekpɔe be ɖevi ko wònye eye metsi le susu me o.”
Nicole srɔ̃, Robert, hã dzea agbagba be yeabu ale si nya bliboa dzɔe la ŋu nyuie. Ne ɖeviawo wɔ nu gbegblẽ aɖe la, enɔa eɖokui biam be: ‘Zi gbãtɔe nye esia nu sia dzɔa, alo enye nu si wòɖo le wɔwɔm? Ðeɖie te ɖevia ŋua, alo efe lãmee mele kɔkɔm oa? Kuxi bubu aɖe gbɔe efe nuwɔna ma le tsotsoma?’
Dzila siwo dana sɔna la dea dzesii be ɖeviwo mele abe ame tsitsiwo ene o. Esia wɔ ɖeka kple nya si Kristotɔ apostolo Paulo gblɔ esi wòŋlɔ bena: “Esime menye vidzĩ la, mefoa nu abe vidzĩ ene, mebua tame abe vidzĩ ene.” (1 Korintotɔwo 13:11) Robert gblɔ be: “Nu si kpe ɖe ŋunye mebua nuwo ŋu nyuie hefoa asa na nu gbɔme wɔwɔe nye be meɖoa ŋku nu siwo mewɔna esime menye ɖevi la dzi.”
Ele vevie be nàgadi nu geɖe akpa tso viwòwo si o, gake masɔ hã be nàde nu gbegblẽ alo agbenɔnɔ si mesɔ o la dzi na wo o. Ne èbu nu siwo viwòa ate ŋu awɔ kple esiwo mate ŋu awɔ o kpakple bubuawo ŋu la, awɔe be àse nu gɔme nɛ ahada asɔ le amehehe me.
Maleaxi 3:6 gblɔ be: “Nye Yehowa nyemetrɔ o.” Mawu subɔlawo ka ɖe nyatefenya sia dzi eye esia nana wokpɔnɛ be yewole dedie. Nenema kee wòhiã be vihehe nato mɔ ɖeka ale be ɖeviwo nase le wo ɖokuiwo me be yewole dedie. Ne wò seselelãmewo wɔnɛ be ènɔa wò sededewo trɔm enuenu la, ɖeviawo atɔtɔ eye womaganya nu si woawɔ o.
Ðo ŋku edzi be Yesu gblɔ be: ‘Miafe “ɛ̃” nanye ɛ̃, eye miafe “ao” nanye ao.’ Nya mawo sɔ nyuie na vihehe hã. (Mateo 5:37) Ðɔ ŋu ɖo be nàgagblɔ nya aɖe si mèɖo be yeawɔ ŋutɔŋutɔ o. Ne ègblɔ na viwòa be yeahe to nɛ ne ewɔ nu gbegblẽ aɖe la, kpɔ egbɔ be yewɔ edzi.
Hafi amehehe nato mɔ ɖeka la, ele vevie be dzilawo nanɔ nyawo lém kpɔ le wo nɔewo dome. Robert gblɔ be: “Ne mía viwo bia nane wo dada wògbe hafi woto mɔ aɖe dzi na melɔ̃ ɖe edzi na wo la, metrɔna ɖe nya si wo dada gblɔ na wo la dzi.” Ne dzilawo fe susu mewɔ ɖeka le nya aɖe gbɔ kpɔkpɔ me o la, nyuitɔae nye be woalé nyaa kpɔ le wo nɔewo dome ale be wofe nu nasɔ.
Ne èsrɔ̃ Yehowa eye nèhea viwòwo le lɔlɔ̃ me, èdana sɔna, eye nènana wò nyawo toa mɔ ɖeka la, àte ŋu aka ɖe edzi be nu nyuiwo ado tso eme na viwòwo. Hehe si nàna viwòwo le lɔlɔ̃ me la ate ŋu akpe ɖe wo ŋu woatsi nyuie ava zu ame ɖɔʋu siwo dana sɔna, elabena Biblia gblɔ be: “Mlã ɖevi ɖe mɔ, si wòato la ŋu, ne eva tsi la, mate ɖa le edzi o.”—Lododowo 22:6.
Lionel Casson, si nye blema tɔdziʋuwo ŋutinunyala la fo nu tso nu si Roma tɔdziʋukpalawo wɔna ne wotre nu ɖe tɔdziʋua fe ʋufowo fe kpefewo vɔ megbe la ŋu. Egblɔ be zi geɖe la, “wosia aŋɔ, alo bosomi kple aŋɔ siaa, ɖe ʋufoawo fe kpefekpefewo alo ɖe ʋu bliboa me kpakple ekɔgo siaa.” Blema Akadiatɔwo kple Babilontɔwo tsɔa aŋɔ trea wofe tɔdziʋuwo xoxoxo hafi Romatɔwo va te ezazã.
Wofo nu tso aŋɔ zazã le mɔ sia tɔgbi nu ŋu le Hebri Ŋɔŋlɔawo me le 1 Mose 6:14. Edze fãa be Hebrigbe me nya si gɔme woɖe le afi sia be “aŋɔ” la nye tomemi si dzina tso anyigba tume le dzɔdzɔme nu.
Aŋɔ sia fomevi eve ye li—tsrolotɔ kple sesẽtɔ. Tsrolotɔa ye blema tɔdziʋukpalawo zãna; ɖeko wokunɛ sina na wofe ʋuawo. Ne wosii na ʋua eye wòfu vɔ la, ewɔnɛ be tsi megena ɖe ʋua me o.
Aŋɔ bɔ ɖe du siwo ŋu wofo nu tsoe le Biblia me la me. “Aŋɔʋe geɖewo” nɔ Sidim-gbadzafe si le Ƒu Kukua fe nutowo me.—1 Mose 14:10.
Tɔmelã nye nuɖuɖu vevi aɖe tso blema ke. Yesu fe apostoloawo dometɔ aɖewo dea tɔfo le Galilea-fua dzi hafi va de asi mɔzɔzɔ me kplii. (Mateo 4:18-22) Anɔ eme be tefe aɖewo nɔ anyi koŋ, siwo te ɖe fua ŋu, afi si wotrɔa asi le lã si woɖena le fua me la fe ɖewo ŋu le.
Ame aɖewo gale aɖaŋu siwo ŋu dɔ tɔfodelawo anya wɔ le blema Galilea tsɔ kpɔ tɔmelã ta be wòagagblẽ o la ŋu dɔ wɔm le tefe aɖewo egbea. Gbã la, woɖea lãa fe dɔmenuwo fua gbe eye wokpalana lãa. Agbalẽ si nye Studies in Ancient Technology ɖɔ ale si wowɔnɛ ale: “Wotigia dze ɖe efe ta me, nu me, kple dɔ me, eye wosisinɛ ɖe eŋuti katã. Woɖoa lãwo ɖi, wua dze ɖe edzi, tsyɔa nui, gaɖoa bubu ɖe edzi, wua dze ɖe edzi hetsyɔa nui, eye wowɔnɛ nenema zi gbɔ zi geɖe. Wogblẽnɛ ɖi ŋkeke 3 va ɖo 5, eyome wotrɔa agba bliboa bua anyi, eye wogagblẽnɛ ɖi ŋkeke 3 va ɖo 5 ake. Ne wole tɔmelãa siam alea la, etsyɔna, eye dzea ɖonɛ nyuie. Ne wosiae nyuie alea vɔ la, efuna kplatsaa.”
Womenya ɣeyiɣi didi si tɔmelã si ŋu wotrɔ asi le alea la xɔna hafi gblẽna ya o. Ke hã esi wònye be Egiptetɔwo ɖoa tɔmelã fufu ɖe keke Siria ke ta la, efia be asitɔtrɔ le tɔmelã ŋu alea nana wònɔa anyi etefe didina.
“MAWU nye Gbɔgbɔ,” míate ŋu akpɔe kple ŋku o. (Yohanes 4:24) Ke hã Biblia gblɔ be le mɔ aɖe nu la, ame aɖewo kpɔ Mawu. (Hebritɔwo 11:27) Le mɔ ka nu? Ðe nàte ŋu akpɔ “Mawu makpɔmakpɔ la” vavã?—Kolosetɔwo 1:15.
Míate ŋu atsɔ míafe nɔnɔmea asɔ kple ame aɖe si wodzi ŋkuagbãtɔe. Esi mekpɔa nu o ta la, ɖe wòfia be menya naneke tso nu siwo fo xlãe ŋu oa? Ao, menye nenemae o. Ŋkuagbãtɔ wɔa efe sidzenu bubuwo ŋu dɔ tsɔ dea dzesi amewo, nu siwo fo xlãe, kple nu siwo le edzi yim. Ŋutsu aɖe si nye ŋkuagbãtɔ la gblɔ be: “Menye ŋku kpɔnue nye nukpɔkpɔ o. Susue kpɔa nu ame.”
Le mɔ ma ke nu la, togbɔ be màte ŋu akpɔ Mawu kple ŋku o hã la, àte ŋu akpɔe kple ‘wò dzi me ŋkuwo.’ (Efesotɔwo 1:18) Bu mɔ etɔ̃ siwo dzi nàte ŋu ato awɔ esiae ŋu kpɔ.
Zi geɖe la, ŋkuagbãtɔ fe to ɖana ŋutɔ, eye edzea si nu kaba ne eka asi nane ŋu, eye wòwɔa efe sidzenu siawo ŋu dɔ tsɔ dzea si nu le esi mekpɔa nu o ta. Nenema kee wò hã àte ŋu awɔ wò sidzenuwo ŋu dɔ atsɔ anya dzɔdzɔmenu siwo fo xlã wò la nyuie be nàdze si Mawu makpɔmakpɔ si wɔ wò la. “Efe nɔnɔme makpɔmakpɔawo dzena gaglãa wokpɔna tso xexea wɔwɔ dzi heyina, elabena wodzena wokpɔna le nu siwo wòwɔ la me.”—Romatɔwo 1:20.
Le kpɔɖeŋu me, bu míafe afe si nye anyigba ŋu kpɔ. Wotrɔ asi le míafe anyigbaa ŋu etɔxɛe be míase vivi na agbe le edzi, ke menye be wòalé míafe agbe ɖe te ko o. Ne ya fafɛ fo ɖe mí miɔɔ, ne míele ŋdɔ fum, ne míeɖu atikutsetse vivi aɖe, alo le xeviwo fe hadzidzi viviwo sem la, dzi dzɔa mí. Ðe nunana siawo mena nèkpɔe be mía Wɔla la bua mía ŋu, elɔ̃ mí, eye wònye dɔmenyola oa?
Nu kae nàte ŋu asrɔ̃ tso Mawu ŋu ne èlé ŋku ɖe dzifonuwo abe ɣe, ɣleti kple ɣletiviwo ene ŋu? Ðekae nye be woɖea Mawu fe ŋusẽ fiana. Nu siwo ŋu yamenutowo me ŋuti nunyalawo ke ɖo nyitsɔ laa ɖee fia be dometsotso si le ɣletivihatsotsowo dome la le kekem ɖe edzi kabakaba! Ne èfɔ mo dzi le dzifo kpɔm le zã me la, bu nya sia ŋu kpɔ: Ame ka gbɔe ŋusẽ si na dometsotsoa le kekem ɖe edzi la tso? Biblia na míenya be “ŋusẽ geɖe” le Wɔla la si. (Yesaya 40:26) Mawu fe nuwɔwɔwo na míekpɔe be eyae nye “Ŋusẽkatãtɔ la”—Ame si si ‘ŋusẽ triakɔ’ le.—Hiob 37:23.
Nyɔnu aɖe si fe vi eve nye ŋkunɔwo la gblɔ be: “Nusese nye mɔ vevi siwo dzi wotona srɔ̃a nu la dometɔ ɖeka. Ƒo nu tso nu sia nu si nèkpɔ alo nèse la ŋu na wo, [eye] nɔ klalo be yeaɖo nya geɖe ŋu. Wòe zu ŋku na wo.” Nenema kee togbɔ be “ame aɖeke mekpɔ Mawu ɣeaɖekeɣi kpɔ o” hã la, Mawu fe Vi, Yesu, “si le Fofoa fe akɔnu lae nye ame si ɖe ale si wòle la me.” (Yohanes 1:18) Esi wònye be Yesu nye Mawu fe nuwɔwɔ gbãtɔ kple efe Tenuvi ta la, eva zu abe “ŋku” ene na mí be míatsɔ akpɔ Dzifoʋĩtɔ la. Yesu koe nye ame si dze nyuie be wòagblɔ ame si Mawu makpɔmakpɔ la nye na mí.
Nya siwo Yesu, si nɔ Fofoa gbɔ fe gbogbo manyaxlẽwo gblɔ tso Mawu ŋu la dometɔ ʋɛ aɖewoe nye esiawo:
Mawu le dɔ dzi madzudzɔmadzudzɔe. “Fofonye le dɔ wɔm va se ɖe fifia.”—Yohanes 5:17.
Mawu nya míafe nuhiahiãwo. “Mia Fofo la, nya nu siwo le mia hiãm hafi mieva bianɛ gɔ̃ hã.”—Mateo 6:8.
Mawu naa nu mí katã dɔmenyotɔe. “Mia Fofo si le dzifowo la [nana] efe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo.”—Mateo 5:45.
Mawu dea asixɔxɔ mía dometɔ ɖe sia ɖe ŋu. “Ðe womedzraa atsutsrɔe eve xɔa gaku ɖeka, si fe home le sue oa? Ke hã, wo dometɔ ɖeka pɛ hã mage adze anyigba le mia Fofo fe manyamanya me o. Ke woxlẽ miafe taɖawo katã kura gɔ̃ hã. Eya ta migavɔ̃ o: Miexɔ asi sãsãsã wu atsutsrɔe geɖewo.”—Mateo 10:29-31.
Ale si ŋkunɔwo dea dzesi nuwoe la toa vovo na ame siwo kpɔa nu la tɔ. Ŋkunɔ dea dzesi vɔvɔli be enye fafɛfe, afi si ŋdɔ fe dzoxɔxɔ mele o, gake ame si le nu kpɔm ya kpɔnɛ be enye tsyɔtsyɔfe afi si ɣe meklẽ ɖo o. Abe ale si ko ŋkunɔ mate ŋu akpɔ vɔvɔli alo kekeli o ene la, nenema kee míawo hã míate ŋu anya ale si Yehowa le la le mía ɖokui si o. Eya ta Yehowa dɔ ame aɖe ɖa wòva ɖe eyama fe nɔnɔmewo kple efe amenyenye fia mí pɛpɛpɛ.
Ame mae nye Yesu. (Filipitɔwo 2:7) Menye ɖeko Yesu fo nu tso Fofoa ŋu ko o, ke efia ale si Mawu le hã mí. Yesu fe nusrɔ̃la Filipo gblɔ nɛ be: “Afetɔ, fia Fofo la mí.” Yesu ɖo eŋu nɛ be: “Ame si kpɔm la, ekpɔ Fofo la hã.” (Yohanes 14:8, 9) Aleke nàte ŋu “akpɔ” Fofo la le Yesu fe nuwɔnawo mee?
Yesu doa vivi ɖe ame ŋu, ebɔbɔ eɖokui, eye amewo tea ŋu tena ɖe eŋu bɔbɔe. (Mateo 11:28-30) Efe nɔnɔme nyuiawo na be amewo dina be yewoanɔ egbɔ. Yesu se veve ɖe amewo nu, eye wòkpɔ dzidzɔ hã kpli wo. (Luka 10:17, 21; Yohanes 11:32-35) Ne èle Biblia me ŋutinya siwo ku ɖe Yesu ŋu xlẽm alo le wo sem la, na wò susu nakplɔ ŋutinyaa ɖo abe ɖe nèle etefe le nudzɔdzɔawo kpɔm ene. Ne ède ŋugble tso ale si Yesu wɔ nu ɖe amewo ŋui ŋu la, esia akpe ɖe ŋuwò nàkpɔ Mawu fe nɔnɔme nyoameŋuawo adze sii nyuie wu, si awɔe be Mawu fe nu nanyo ŋuwò.
Agbalẽŋlɔla aɖe gblɔ tso ale si ŋkunɔwo wɔna dzea si nu ŋu ale: “Ewɔa fe sidzenu vovovoawo (abe nulélekpɔ, nuʋeʋẽse, nusese, kple bubuawo ene) ŋu dɔ tsɔ nyaa nu viviviwo tso nu siwo fo xlãe ŋu, eyome efoa nu siwo katã wòde dzesii la nu fu le mɔ aɖe nu tsɔ nyana ale si nu bliboa le.” Nenema kee wò hã, ne èlé ŋku ɖe Mawu fe nuwɔwɔwo ŋu, ne èxlẽ nu tso nya si Yesu gblɔ tso Fofoa ŋu, eye nèbua ale si Yesu ɖe Mawu fe nɔnɔmewo fiae ŋu la, awɔe be nàte ŋu akpɔ Yehowa nyuie le susu me. Anye ame ŋutɔŋutɔ na wò.
Hiob si nɔ agbe le blema la wɔ esia. Gbã la, egblɔ nya ‘siwo gɔme mese o.’ (Hiob 42:3) Gake esi Hiob lé ŋku ɖe Mawu fe nuwɔwɔ wɔnukuwo ŋu la, eʋãe wògblɔ be: “Wogblɔ nya le ŋuwò mese; ke azɔ la nye ŋkuwo kpɔ wò.”—Hiob 42:5.
‘Ne èdi Yehowa la, ana be, nàkpɔe’
Wò hã àte ŋu awɔ nenema ke. “Ne [èdi Yehowa] la, ana be, nàkpɔe.” (1 Kronika 28:9) Adzɔ dzi na Yehowa Ðasefowo be yewoakpe ɖe ŋuwò nàdi Mawu si womekpɔna o la ahake ɖe eŋu.
Yehowa Mawu di be míaɖe míafe dzimenyawo agblɔ na ye faa, eye edi be míanɔ ewɔm edziedzi. (Luka 18:1-7) Eɖoa to míafe gbedodoɖawo, elabena etsɔ ɖe le eme na mí. Esi wònye be mía Fofo si le dzifo la le mía kpem lɔlɔ̃tɔe be míado gbe ɖa na ye ta la, ɖe manyo ŋutɔ be míanɔ gbe dom ɖa nɛ oa?—Xlẽ Filipitɔwo 4:6.
Menye mɔ si dzi míato abia kpekpeɖeŋu koe gbedodoɖa nye o. Ke boŋ ekpena ɖe mía ŋu míetena ɖe Mawu ŋu. (Psalmo 8:4, 5) Ne míegblɔa míafe dzimenyawo na Mawu edziedzi la, mía kplii dome va nɔa kplikplikpli.—Xlẽ Yakobo 4:8.
Mawu medi be míanɔ nya gã nya gãwo gblɔm ne míele gbe dom ɖa alo alé gbedodoɖawo ɖe susu me agbugbɔ anɔ gbɔgblɔm o. Medi tso mía si hã be míanɔ nɔnɔme tɔxɛ aɖe me hafi ado gbe ɖa o. Yehowa le dzi dem fo na mí be míado gbe ɖa tso dzi me. (Mateo 6:7) Le kpɔɖeŋu me, le blema Israel la, Xana do gbe ɖa tso fomekuxi aɖe si zu nuxaxa nɛ la ŋu. Emegbe esi efe nuxaxaa trɔ zu dzidzɔ la, edo gbe ɖa tso dzi me tsɔ da akpe na Mawu.—Xlẽ 1 Samuel 1:10, 12, 13, 26, 27; 2:1.
Mɔnukpɔkpɔ gã kae nye esi gbedodoɖa nye! Míate ŋu agblɔ míafe dzimenyawo na mía Wɔla la. Míate ŋu akafui ahada akpe nɛ hã ɖe nu siwo wòwɔna la ta. Mɔnukpɔkpɔ xɔasi aɖe ŋutɔe gbedodoɖa nye, si ŋu dɔ wòle be míawɔ.—Xlẽ Psalmo 145:14-16.
1 2 3 4 5 6 7 8 9 10 11 12 13 14 15 16
^ ***bh axa 106-114 Nukata Mawu Ðe Mɔ Fukpekpe Li?***
Ta Wuiɖekɛ
Nukata Mawu Ðe Mɔ Fukpekpe Li?
Mawu gbɔe fukpekpe siwo le xexeame tsoa?
Nya kawoe fɔ ɖe te le Eden-bɔa me?
Aleke Mawu awɔ aɖe nusiwo gbɔ amefomea fe fukpekpe tso la ɖa?
LE DUKƆ aɖe si me aʋawɔwɔ nɔ edzi yim le la, wolɔ dumevi akpe geɖe siwo nye nyɔnuwo kple ɖeviwo, amesiwo wowu le aʋaa me la heɖi wo ɖe yɔdo gã ɖeka aɖe si woɖe me, eye wotu atitsoga suewo fo xlã yɔdoa. Woŋlɔ biabia sia ɖe atitsogawo dometɔ ɖesiaɖe dzi be: “Nukatae?” Ɣeaɖewoɣi vevesese si wu tsɔtsɔ ye nana wobiaa nya ma. Amewo tsɔa nuxaxa biaa nya ma ne wofe ame vevi aɖe ku le aʋawɔwɔ, afɔku, dɔléle, alo nuvlowɔwɔ aɖe me; ne afɔku aɖe na wofe afe dome gblẽ, alo wòkplɔ wo de fukpekpe manyagblɔ aɖewo me. Wodina be yewoanya nusita afɔku mawo dzɔ ɖe yewo dzi ɖo.
2 Nukatae Mawu ɖe mɔ fukpekpe li? Ne Yehowa Mawu nye ŋusẽkatãtɔ, amesi lɔ̃a ame, amesi si nunya le, eye wòle dzɔdzɔe la, ke nukatae xexeame yɔ fũ kple fuléle kple numadzɔmadzɔwɔwɔ alea gbegbe ɖo? Èbu biabia siawo ŋu kpɔa?
3 Ðe wònye nu gbegblẽ be woabia nusitae Mawu ɖe mɔ ɖe fukpekpe ŋua? Ame aɖewo vɔ̃na be nya siawo tɔgbe biabia afia be xɔse mele yewo si o alo be yewomele bubu dem Mawu ŋu o. Gake ne èxlẽ Biblia la, àkpɔe be mawuvɔ̃la wɔnutefe aɖewo siwo nɔ anyi le blema bia nya mawo tɔgbe. Le kpɔɖeŋu me, nyagblɔɖila Xabakuk bia Yehowa be: “Nukaŋuti nèna mele nu vlo wɔwɔ tefe kpɔm, eye nèle hiãkame kpɔm kple ŋku, gbegblẽ kple ŋutasesẽ le ŋkunye me, avuwɔwɔ li, eye dzre dzɔ?”—Xabakuk 1:3.
4 Ðe Yehowa ka mo na nyagblɔɖila Xabakuk si nye nutefewɔla ɖe nya mawo biabia ta? Ao. Ke boŋ Mawu na wotsɔ Xabakuk fe nya siwo tso dzime la kpe ɖe Biblia me nya siwo tso gbɔgbɔ me ŋu. Mawu kpe ɖe eŋu wòse nuwo gɔme nyuie wu eye efe xɔse va sẽ ŋu ɖe edzi. Esia dim Yehowa le na wò hã. Ðo ŋku edzi be Biblia na míenya be “eyama léa be na mi.” (Petro I, 5:7) Mawu lé fu ŋutasesẽ kple fukpekpe siwo dona tsoa eme kura wu amesiame. (Yesaya 55:8, 9) Ne aleae wòle la, ke nukatae fukpekpe yɔ xexeame alea gbegbe?
NUKATA FUKPEKPE BƆ ALEA GBEGBE?
5 Subɔsubɔha vovovo me tɔwo yia wofe hakplɔlawo kple nufialawo gbɔ va biaa nusita fukpekpe bɔ alea gbegbe ɖo la wo. Zi geɖe la, ŋuɖoɖo si woxɔna enye be Mawue naa amewo kpea fu eye be eyae ɖo nusianu si ava dzɔ, si me afɔkuwo hã le, la ɖi tso gbaɖegbe ke. Wogblɔ na ame geɖe be míate ŋu ase Mawu fe mɔwo gɔme o, alo wogblɔna be eyae naa amewo kuna—ɖeviwo hã—ale be woava nɔ ye gbɔ le dzifo. Gake abe alesi nèva srɔ̃e ene la, Yehowa Mawu mehea nu vɔ̃ɖi vanae gbeɖe o. Biblia gblɔ be: “Nede megbe xaa be, Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.”—Hiob 34:10.
6 Ènya nusita amewo daa fɔbubu ɖe Mawu dzi vodadatɔe be eya gbɔe fukpekpe siwo katã le xexeame la tsoa? Zi geɖe la, wodaa fɔbubua ɖe Mawu Ŋusẽkatãtɔ la dzi le esi wosusui be eyae nye xexe sia dzi ɖula ta. Womenya nyatefenya vevi bɔbɔe aɖe si le Biblia me o. Èsrɔ̃ nu tso nyatefenya ma ŋu le agbalẽ sia fe Ta 3 lia me. Amesi tututu le xexe sia dzi ɖum enye Satana Abosam.
7 Biblia gblɔe eme kɔ fã be: “Xexeme blibo la katã le vɔ̃ɖitɔ la me.” (Yohanes I, 5:19) Ne èbu nusiwo le dzɔdzɔm ŋu la, ɖe mèkpɔe be susu le nya sia me oa? Gbɔgbɔmenuwɔwɔ makpɔmakpɔ, “amesi nye xexeame katã blela,” fe nɔnɔme tututue xexe sia ɖena fiana. (Nyaɖeɖefia 12:9) Futɔ, ameblela, kple ŋutasẽlae Satana nye. Esia tae xexe sia si le efe ŋusẽkpɔɖeamedzi te la hã me yɔ fũ kple fuléle, amebeble, kple ŋutasẽnuwɔwɔ ɖo. Susu siwo ta fukpekpe bɔ ɖe xexe sia me la dometɔ ɖeka enye ema.
8 Susu evelia si ta fukpekpe bɔ ɖe xexeamee nye be amefomea me tɔwo va zu ame madeblibowo kple nuvɔ̃mewo tso esime aglãdzedze dze egɔme le Eden-bɔa me ke, abe alesi míedzro emee le Ta 3 lia me ene. Amegbetɔ nuvɔ̃mewo ʋlina be yewoakpɔ ŋusẽ ɖe ame bubuwo dzi, eye esia hea aʋawɔwɔ, ameteteɖeanyi, kple fukpekpe vɛ. (Nyagblɔla 4:1; 8:9) Nu etɔ̃lia si hea fukpekpe vɛ enye “azãgbe kple nuɖiɖeame.” (Nyagblɔla 9:11) Esi menye Yehowae nye xexe sia fe Dziɖula kple etakpɔla o ta la, amewo te ŋu kpea fu le esi nuɖiɖeamewo dzɔna ɖe wo dzi le vome ta.
9 Efaa dzi na mí be míanyae be Mawu mehea fukpekpe vaa amewo dzi o. Menye eya gbɔe aʋawɔwɔ, nuvlowɔwɔ, ameteteɖeanyi, alo dzɔdzɔmefɔkuwo gɔ̃ hã si na amewo kpea fu la tso o. Ke hã, ele be míanya ŋuɖoɖo na biabia sia be, Nukatae Yehowa ɖe mɔ ɖe fukpekpe siawo katã ŋu? Ne eyae nye Ŋusẽkatãtɔ la, ke ŋusẽ le esi be wòaxe mɔ ɖe fukpekpe nu. Ekema nukatae mele ŋusẽ ma zãm o? Anye susu nyui aɖe kokoko tae, elabena míeva nyae be lɔlɔ̃ fe Mawue wònye.—Yohanes I, 4:8.
NYA VEVI AÐE FƆ ÐE TE
10 Be míanya nusita Mawu ɖe mɔ fukpekpe li la, ahiã be míatrɔ susu ɖe ɣeyiɣi si fukpekpe dze egɔmee ŋu. Nya vevi aɖee Satana fɔ ɖe te esi wòble Adam kple Xawa wogbe toɖoɖo Yehowa. Satana metsɔ nya ɖe Yehowa fe ŋusẽ ŋu o. Satana ŋutɔ gɔ̃ hã nya nyuie be seɖofe meli na Yehowa fe ŋusẽ o. Nusi ŋu Satana tsɔ nya ɖoe nye Yehowa fe dzedze be wòaɖu dzi. Esi Satana gblɔ be Mawu nye ameblela si gbea nu nyuiwo tsɔtsɔ na eteviwo la, ɖe wònɔ Yehowa nu tsom be dziɖula vɔ̃ɖie wònye. (Mose I, 3:2-5) Satana fe nyawo fia be eme anyo na amefomea kura wu ne menye Mawue nye wofe dziɖula o. Esia nye tsitretsitsi ɖe Yehowa fe dziɖulanyenye, si nye efe dzedze be wòaɖu dzi, ŋu.
11 Adam kple Xawa dze aglã ɖe Yehowa ŋu. Woto esia me nɔ gbɔgblɔm be: ‘Míehiã Yehowa be wòanye míafe Dziɖula o. Míate ŋu atso nya me na mía ɖokui le nusi nye nyui kple vɔ̃ ŋu.’ Aleke Yehowa awɔ akpɔ nya si fɔ ɖe te gbɔe? Aleke wòawɔ afia efe nuwɔwɔ siwo katã si nunya le woakpɔe be aglãdzelaawoe da fu eye be yefe mɔwoe nye nyuitɔ kekeake vavã? Ame aɖewo agblɔ be ɖe wòle be Mawu natsrɔ̃ aglãdzela mawo enumake ahawɔ nuwo yeyee hafi. Gake Yehowa do ŋgɔ gblɔ efe tameɖoɖo xoxo be anyigbaa nayɔ kple Adam kple Xawa fe dzidzimeviwo, eye woanɔ agbe le paradiso me le anyigba dzi. (Mose I, 1:28) Yehowa naa efe tameɖoɖowo vaa eme ɣesiaɣi. (Yesaya 55:10, 11) Azɔ hã, aglãdzela mawo tsɔtsrɔ̃ ɖa le Eden-bɔa me enumake mana woakpɔ ŋuɖoɖo na biabia si fɔ ɖe te ku ɖe Yehowa fe dzedze be wòaɖu dzi ŋu o.
12 Na míabu kpɔɖeŋu sia ŋu kpɔ. Tsɔe be nufiala aɖe le alesi efe sukuviwo awɔ abu akɔnta sesẽ aɖe la fiam wo. Sukuvi aɖe si nya nu le sukuxɔa me gake wònye aglãdzela tsɔ nya ɖe nufialaa ŋu be mɔ si dzi wòto le akɔntaa bum mesɔ o. Be wòaɖee afia be nufiala la mebi ɖe nua fiafia me o la, aglãdzela sia fu asi akɔ be yenya mɔnu aɖe si nyo wu kura si dzi woato akpɔ kuxia gbɔ. Sukuvi aɖewo fe susu wɔ na wo be aglãdzela la fe nyaa le eme, eye woawo hã wodze aglã. Nukae wòle be nufialaa nawɔ? Ne enyã sukuvi dzeaglãawo le sukuxɔa me la, ŋusẽ kae wòakpɔ ɖe sukuvi mamlɛawo dzi? Ðe womaxɔe ase be yewo hati ma kple amesiwo wɔ ɖeka kplii fe nyaa le eme oa? Sukuvi mamlɛawo katã magade bubu nufialaa ŋu o, eye wòawɔ na wo be ɖe nufialaa le vɔvɔ̃m be woado ŋukpe ye tae wònyã wo ɖa enumake. Gake tsɔe be nufialaa ɖe mɔ na aglãdzelaa be wòafia sukuviawo alesi eya akpɔ kuxia gbɔe.
13 Yehowa wɔ nane si sɔ kple nusi nufiala sia wɔ. Ðo ŋku edzi be menye amesiwo dze aglã le Eden-bɔa me koe nya sia ka o. Mawudɔla miliɔn geɖewo hã nɔ etefe kpɔm. (Hiob 38:7; Daniel 7:10) Alesi Yehowa akpɔ nya si fɔ ɖe te gbɔe la akpɔ ŋusẽ gã aɖe ɖe mawudɔla mawo kple mlɔeba nuwɔwɔ siwo katã si nunya le dzi. Eyata nukae Yehowa wɔ? Eɖe mɔ na Satana be wòafia alesi eya aɖu amefomea dzii. Mawu ɖe mɔ hã be amegbetɔwo naɖu fia ɖe wo haviwo dzi le Satana fe ŋusẽkpɔɖeamedzi te.
14 Nufiala si le míafe kpɔɖeŋua me nyae be aglãdzela la kple amesiwo wɔ ɖeka kplii fe nyawo mele eme o. Gake enya hã be mɔnukpɔkpɔ nana wo be woatsɔ atee akpɔ be woaɖo kpe wofe nyaa dzi la aɖe vi na amesiwo katã le sukuxɔa me. Ne aglãdzelawo do kpo nu la, sukuvi ɖianukware mamlɛawo katã akpɔe adze si keŋ be yewofe nufiala la koe dze be wòafia mɔ sukuviawo. Ekema ne nufialaa va nyã aglãdzela ɖesiaɖe ɖa le sukuxɔa me le ema megbe la, woase nusitae la gɔme. Nenema ke Yehowa nyae be aɖe vi na amegbetɔ dzianukwaretɔwo katã kple mawudɔlawo siaa ne wokpɔe be Satana kple ehati aglãdzelawo do kpo nu eye be amegbetɔwo mate ŋu aɖu wo ɖokui dzi o. Ekema abe Yeremya si nɔ anyi le blema ene la, woava kpɔ nyatefenya vevi sia adze sii be: “Yehowa, menyae be, amegbetɔ fe mɔ kple ŋutsu fe zɔzɔme la menye eya ŋutɔ si me wòle, ne efe azɔlime nato mɔ ɖeka o.”—Yeremya 10:23.
NUKATAE ETEƑE DIDI ALEA?
15 Gake nukatae Yehowa ɖe mɔ fukpekpe li ɣeyiɣi didi sia gbegbe? Eye nukatae mexea mɔ ɖe nu vɔ̃ɖiwo fe dzɔdzɔ nu o? Enyo, wò ya bu nu eve siwo nufiala si le míafe kpɔɖeŋua me mawɔ o ŋu kpɔ. Gbã, maxe mɔ ɖe sukuvi dzeaglã la nu ne ele efe mɔnua me ɖem o. Evelia, nufialaa makpe ɖe aglãdzelaa ŋu ne ele efe mɔnua tem kpɔ o. Azɔ bu nu eve siwo Yehowa hã ɖo be yemawɔ o ŋu kpɔ. Gbã, mexe mɔ ɖe Satana kple amesiwo le efe akpa dzi nu esi wole agbagba dzem be yewoaɖee afia be yewofe nyae nye nyatefe o. Eyata eva hiã be wòaɖe mɔ na wo ɣeyiɣi aɖe. Le fe akpe geɖe siwo va yi me la, amefomea te wo ɖokui dzi ɖuɖu, alo te amegbetɔwo fe dziɖuɖu, fe mɔnu fomevi vovovowo kpɔ. Amegbetɔwo nya wɔ ŋgɔyiyi aɖewo le dzɔdzɔmeŋutinunya kple nutovɛ aɖewo me ya, gake ɖeko madzɔmadzɔnyenye, hiãkame, nuvlowɔwɔ, kple aʋawɔwɔ nu le sesẽm ɖe edzi. Edze fã be amegbetɔwo fe dziɖuɖu do kpo nu.
16 Evelia, Yehowa mele asi kpem ɖe Satana ŋu le xexe sia dzi ɖuɖu me o. Le kpɔɖeŋu me, ne Mawu xe mɔ ɖe nuvlowɔwɔ dziŋɔwo nu la, ɖe ema mafia be ele asi kpem ɖe aglãdzelaawo ŋu be woaɖo kpe wofe mɔnua dzi oa? Ne Mawu de asi eme la, ɖe ema mana amewo nasusui be ɖewohĩ amegbetɔwo ate ŋu aɖu wo ɖokui dzi afɔkuwo manɔmee oa? Ne ɖe Yehowa wɔ nu alea la, anye ne ava nɔ wofe alakpanyaa dzi dem. Evɔ “Mawu mate ŋu aka aʋatso . . . o.”—Hebritɔwo 6:18.
17 Ke nusiwo gbegbe gblẽ le ɣeyiɣi didi siwo katã wotsɔ dze aglã ɖe Mawu ŋu me ya ɖe? Ele be míaɖo ŋku edzi nyuie be Yehowae nye ŋusẽkatãtɔ la. Eyata ate ŋu aɖe nusiwo gbɔ amegbetɔwo fe fukpekpe tso la ɖa eye aɖe wo ɖa hã. Abe alesi míesrɔ̃e va yi ene la, woaɖɔ alesi gbegbe wogblẽ nu le anyigba la ŋui ɖo ne wotrɔ xexeame wòzu Paradiso. To Yesu fe tafevɔsa dzixɔxɔse me la, woaɖe nusiwo katã nuvɔ̃ he vɛ la ɖa, eye woaɖɔ nusiwo katã ku gblẽ hã ɖo to amewo fɔfɔ ɖe tsitre me. Aleae Mawu azã Yesu ‘wòagblẽ Abosam fe dɔwɔwɔwo mee.’ (Yohanes I, 3:8) Ɣeyiɣi si sɔ tututu dzie Yehowa awɔ nusiawo katã. Ele be wòadzɔ dzi na mí be metso kaba akpa o, elabena efe dzigbɔgbɔ blewu na mɔnukpɔkpɔ va su mía si be míatsɔ asrɔ̃ nu tso nyatefea ŋu ahasubɔe. (Petro II, 3:9, 10) Le ɣeyiɣi ma ke me la, Mawu le amesiwo asubɔe le anukware me la dim eye wòle kpekpem ɖe wo ŋu be woanɔ te ɖe fukpekpe ɖesiaɖe si ate ŋu ava wo dzi le xexe gblẽku sia me la nu.—Yohanes 4:23; Korintotɔwo I, 10:13.
18 Ame aɖewo abia be, Ðe womaxe mɔ ɖe fukpekpe siawo katã nu hafi ne ɖe Mawu wɔ Adam kple Xawa ale be womate ŋu adze aglã kura oa? Be míakpɔ ŋuɖoɖo na biabia sia la, ele be nàɖo ŋku nunana xɔasi aɖe si Yehowa na wò la dzi.
ALEKE NÀWƆ NUNANA SI MAWU TSƆ NA WÒ LA ŊUDƆE?
19 Míede dzesii le Ta 5 lia me be wowɔ amegbetɔwo hetsɔ tiatiawɔblɔɖe na wo. Ènya alesi gbegbe nunana sia xɔ asiia? Mawu wɔ lã fomevi vovovo gbogbo aɖewo, eye seselelãme nu koŋue wowɔa nu ɖo. (Lododowo 30:24) Amegbetɔwo te ŋu wɔ mɔ̃ aɖewo siwo ŋu wotrɔ asi le be woawɔ nusianu si wode wo me be woawɔ. Ðe wòadzɔ dzi na mí ne nenemae Mawu wɔ mía? Ao, enye dzidzɔ na mí be wona ablɔɖe mí be míawɔ tiatia le amesi fomevi míedi be míava zu, agbe si fomevi míedi be míanɔ, xɔlɔ̃ siwo míedi be míadze, kple bubuawo ŋu. Edzɔa dzi na mí be ablɔɖe aɖe sinu nasu mía si, eye esia fe vivi ye Mawu di be míase.
20 Yehowa medi be woatsɔ dzizizi asubɔ ye o. (Korintotɔwo II, 9:7) Le kpɔɖeŋu me: Kae adzɔ dzi na dzila wu—ne ɖevi aɖe gblɔ tso dzime be “akpe na wò” alo ne wogblɔ nɛ be wòada akpe hafi wògblɔe? Eyata biabia vevitɔe nye, Aleke nàzã wò tiatiawɔblɔɖe si Yehowa na wò lae? Satana, Adam, kple Xawa wɔ wofe tiatiawɔblɔɖea ŋudɔ ɖe mɔ gbegblẽtɔ nu. Wogbe Yehowa Mawu. Ke nukae wò ya nàwɔ?
21 Mɔnukpɔkpɔ ʋu ɖi na wò be nàwɔ tiatiawɔblɔɖe fe nunana nyui la ŋudɔ le mɔ nyuitɔ kekeake nu. Àte ŋu ava wɔ ɖeka kple ame miliɔn geɖe siwo tiae be yewoanɔ Yehowa fe akpa dzi. Wonaa Mawu kpɔa dzidzɔ elabena wole akpa vevi aɖe wɔm be woaɖee afia be aʋatsokalae Satana nye eye wònye dziɖula si do kpo nu keŋkeŋ. (Lododowo 27:11) Wò hã àte ŋu aɖee afia ne èwɔ tiatia nyuitɔ le agbe me. Woaɖe alesi nàwɔ esiae me le ta si kplɔ esia ɖo me.
NUSI BIBLIA FIA
▪ Menye Mawu gbɔe nɔnɔme gbegblẽ siwo le xexeame la tso o.—Hiob 34:10.
▪ Satana tsɔ nya ɖe Yehowa fe dzedze be wòaɖu dzi ŋu esi wògblɔ be Mawu nye ameblela si tea nu nyuiwo esubɔlawo.—Mose I, 3:2-5.
▪ Yehowa ato Via, si nye Mesia Fiaɖufea fe Fia, dzi aɖe amefomea tso fukpekpe me ahaɖɔ nuwo ɖo.—Yohanes I, 3:8.
[Biabiawo]
1, 2. Fukpekpe kawo fomevi me tom amewo le egbea, si na ame geɖe biaa nya ka?
3, 4. (a) Nukae fia be menye nu gbegblẽe wònye be woabia nusita Mawu ɖe mɔ ɖe fukpekpe ŋu o? (b) Aleke Yehowa sena le eɖokui me le ŋutasesẽ kple fukpekpe ŋu?
5. Ŋuɖoɖo kawoe amewo nana zi geɖe ku ɖe amegbetɔwo fe fukpekpe ŋu, gake nukae nye Biblia fe nufiafia?
6. Nukatae amewo daa fɔbubu ɖe Mawu dzi vodadatɔe be eya gbɔe fukpekpe siwo le xexeame tso?
7, 8. (a) Aleke xexe sia ɖea amesi le edzi ɖum la fe nɔnɔme fianae? (b) Aleke amegbetɔwo fe blibomademade kpakple “azãgbe kple nuɖiɖeame” he fukpekpe vɛ?
9. Nukatae míate ŋu aka ɖe edzi be susu nyui aɖe kokoko tae Yehowa ɖe mɔ ɖe fukpekpe ŋu?
10. Nuka ŋue Satana tsɔ nya ɖo, eye to mɔ ka nu?
11. Nukatae Yehowa metsrɔ̃ aglãdzelawo le Eden-bɔa me enumake ko evɔ o?
12, 13. Wɔ nusita Yehowa ɖe mɔ na Satana be wòanye xexe sia dziɖula kple nusita Mawu ɖe mɔ amegbetɔwo ɖua fia ɖe wo haviwo dzi la fe kpɔɖeŋu.
14. Viɖe kae ado tso Yehowa fe nyametsotso be yeaɖe mɔ amegbetɔwo naɖu wo ɖokui dzi me?
15, 16. (a) Nukata Yehowa ɖe mɔ fukpekpe li ɣeyiɣi didi sia gbegbe? (b) Nukatae Yehowa mexe mɔ ɖe nuwo, abe nuvlowɔwɔ dziŋɔwo ene, nu o?
17, 18. Nukae Yehowa awɔ tso nu gbegblẽ siwo katã do tso amegbetɔwo fe dziɖuɖu kple Satana fe ŋusẽkpɔɖeamedzi me ŋu?
19. Nunana xɔasi kae Yehowa na mí, eye nukata wòle be míade asixɔxɔ eŋu?
20, 21. Aleke míawɔ tiatiawɔblɔɖe fe nunana la ŋudɔ le mɔ nyuitɔ kekeake nu, eye nukata wòle be míadi be míawɔe nenema?
[Nɔnɔmetata si le axa 106, 107]
Yehowa aɖe fukpekpe ɖesiaɖe ɖa
[Nɔnɔmetata si le axa 110]
Ðe sukuvia dze be wòafia mɔ wu nufialaa ŋutɔa?
[Nɔnɔmetata si le axa 113]
Mawu akpe ɖe ŋuwò nàdo dzi le fukpekpe me
^ ***ie axa 8-12 Dzixɔsea Ðo Ɣedzefe Subɔsubɔhawo Me***
Dzixɔsea Ðo Ɣedzefe Subɔsubɔhawo Me
“Gbugbɔgadzɔ xɔ susu me nam tso nye ɖevime ke. Mebunɛ ɣesiaɣi be nyatefe si dzi amesiame lɔ̃ ɖo le afisiafie luʋɔ makumaku fe nya la nye. Eyata ewɔ mo yaa nam ŋutɔ esi mese be agbalẽnyalagã aɖewo siwo tso Ɣedzefe kple Ɣetoɖofe siaa fo nu tsi tre ɖe dzixɔsea ŋu vevie. Fifia medi be manya alesi Hindutɔwo wɔ va xɔ makumakunyenye dzi se.”—YUNIVƐSITIDELA AÐE SI WONYI LE HINDU-SUBƆSUBƆHA ME.
ALEKE dzixɔse si nye be luʋɔ si mekuna o le amegbetɔ si la wɔ va ge ɖe Hindutɔwo kple Ɣedzefenutome subɔsubɔha bubuwo me? Biabia sia ka Ɣetoɖofetɔ siwo ɖewohĩ womenya nu tso subɔsubɔha siawo ŋu o gɔ̃ hã, elabena dzixɔsea kpɔ ŋusẽ ɖe alesi amesiame bua etsɔme ŋui dzi. Le esi amegbetɔ fe makumakunyenye va zu subɔsubɔha akpa gãtɔ fe nufiafia egbea ta la, alesi dzixɔsea wɔ dze egɔmee nyanya ate ŋu ana míase nya la gɔme geɖe wu eye wòana kadodo si nyo wu nanɔ mía dome.
2 Ninian Smart si nye mawusubɔsubɔ ŋuti nufialagã le Lancaster Yunivɛsiti le Britain gblɔ be: “India ye nye dukɔ si kpɔ ŋusẽ ɖe mawusubɔsubɔnyawo dzi wu ɖesiaɖe le Asia. Menye esi India ye nye afisi subɔsubɔha geɖe—Hindu, Buddha, Jain, Sikh, kple subɔsubɔha bubu geɖewo—dzɔ tso ta koe wòle nenema o, ke le esi wo dometɔ ɖeka si nye Buddha-subɔsubɔ va kpɔ ŋusẽ geɖe ɖe Ɣedzefe Asia fe dekɔnuwo katã kloe dzi tae.” Nikhilananda si nye Hindutɔ agbalẽnyala la gblɔ be nuto geɖe me tɔ siwo dzi wokpɔ ŋusẽ ɖo alea la “gabua India kokoko be enye yewofe gbɔgbɔmenyawo dzɔtsofe.” Ekema aleke wòdzɔe be makumaku fe nufiafia sia kaka va ɖo India kple Asia fe tefe bubuwo?
Hindutɔwo fe Gbugbɔgadzɔ Nufiafia
3 Le fe alafa adelia D.M.Ŋ. me, esime Pythagoras kple eyomedzelawo nɔ luʋɔwo fe gege ɖe nu bubuwo me fe dzixɔsea fiam le Hela la, Hindu-nunyala siwo nɔ Indus kple Ganges tɔsisiwo to le India hã nɔ asi trɔm le nufiafia ma tɔgbe tututu ŋu. Ŋutinyaŋlɔla Arnold Toynbee gblɔ be alesi dzixɔse sia do “le Helatɔwo dome kple le India” le ɣeyiɣi ɖeka me la “mate ŋu anye nudogoɖenunu dzro ko o.” Toynbee ɖee fia be: “Amesiwo wòate ŋu adzɔ be woawo [fe nukpɔsusu kpɔ ŋusẽ ɖe] tefe evea siaa dzie nye Europa kple Asia tɔwo fe tsatsala siwo va ɖo India, Anyiehe Ɣetoɖofe Asia, kuɖiɖinyigba si le Ƒu Yibɔa fe dziehefuta, kple Balkan kpakple Anatolia fukpoafãwo dzi le fe alafa 8 kple 7 lia D.M.Ŋ. me.” Edze fã be Europa kple Asia to siwo nye tsatsalawoe tsɔ luʋɔ fe gege ɖe nu bubuwo me fe dzixɔsea yi India.
4 Hindu-subɔsubɔ dze egɔme le India ɣeyiɣi didi aɖe do ŋgɔ, esime Aryatɔwo va ɖo le fe 1500 D.M.Ŋ. me lɔfo. Tso gɔmedzedzea me ke la, Hindutɔwo xɔe se be luʋɔ to vovo tso ametia gbɔ eye be luʋɔ yia edzi nɔa agbe le ku megbe. Esia ta Hindutɔwo subɔa tɔgbui kukuwo eye wodaa nuɖuɖu ɖi na wofe ame kukuwo fe luʋɔwo be woava ɖu. Ƒe alafa geɖe megbe esime luʋɔwo fe gege ɖe nu bubuwo me fe dzixɔsea va ɖo India la, Hindu-nunyala siwo nɔ nya ʋlim le nuvɔ̃ kple amegbetɔ fe fukpekpe fe kuxi si ka amesiame ŋu la anya kpɔ dzidzɔ ɖe eŋu. Hindu-nunyalawo tsɔ esia kpe ɖe nusi woyɔna be Karma fe se, si nye se si fia be nane gbɔe nusianu tsona, la ŋu eye woto gbugbɔgadzɔ fe nufiafia vɛ, eye wogblɔ be woɖoa nyui alo vɔ̃ si wowɔ le agbe me tefe alo naa tohehe ɖe eta le agbe si kplɔe ɖo me.
5 Gake dzixɔse bubu aɖe gali si kpɔ ŋusẽ ɖe Hindutɔwo fe nufiafia le luʋɔ ŋu dzi. Encyclopædia of Religion and Ethics gblɔ be: “Edze nyatefenyae be le ɣeyiɣi si me tututu woɖo luʋɔ fe gege ɖe nu bubu me kple karma fe nufiafia la anyi, alo do ŋgɔ nɛ la, dzixɔse bubu aɖe . . . nɔ nunyala ʋee aɖewo fe susu me xɔm vivivi le Dziehe India—eyae nye Brahman-Ātman [Brahman gãtɔ kple mavɔtɔ, ŋusẽ kɔkɔtɔ kekeake] fe xexemenunya dzixɔsea.” Wotsɔ nukpɔsusu sia tsaka kple gbugbɔgadzɔ nufiafia la tsɔ ɖe Hindutɔwo fe taɖodzinu vevitɔ gɔmee—be enye ablɔɖekpɔkpɔ tso luʋɔ fe gege ɖe nu bubu me bene woate ŋu aɖo ŋusẽ kɔkɔtɔ gbɔ. Hindutɔwo xɔe se be agbagbadzedze be woanɔ hadomegbe si dzi wolɔ̃ ɖo kple Hindutɔwo fe nunya tɔxɛ fe amesisusu ye ana woaɖo esia gbɔ.
6 Hindu-nunyalawo to esia me trɔ asi le luʋɔwo fe gege ɖe nu bubu me fe nukpɔsusua ŋu wòzu gbugbɔgadzɔ fe nufiafia esi wotsɔe tsaka kple Karma fe se kple Brahman-dzixɔsea. Octavio Paz si nye hakpanyaŋlɔla si xɔ Nobel Nunana eye wòganye Mexicotɔwo fe amedɔdɔ le India tsã la ŋlɔ bena: “Zi alesi Hindu-subɔsubɔ nɔ ta kekemee la, zi nenemae dzixɔse aɖe . . . si nye nu vevi le Brahman-nukpɔsusuwo, Buddha-subɔsubɔ, kple Asia-subɔsubɔha bubuwo me hã kakae: dzixɔse mae nye luʋɔ fe dodo ayi ame bubu alo lã aɖe me le ku me le agbenɔnɔ siwo kplɔ wo nɔewo ɖo me.”
7 Gbugbɔgadzɔ nufiafia la dzi koŋue wotu Hindu-subɔsubɔ ɖo le egbeŋkekea me. Hindutɔ xexemenunyala Nikhilananda gblɔ be: “Hindutɔ akuaku ɖesiaɖe xɔe se be menye ame tiatia ʋee aɖewo koe anɔ makumakugbe o, ke boŋ enye nusi wotsɔ dzi amesiamee.”
Gbugbɔgadzɔ Enuenu le Buddha-Subɔsubɔ Me
8 Ƒe 500 D.M.Ŋ. me lɔfoe woɖo Buddha-subɔsubɔ le India. Buddhatɔwo fe blemaŋutinya gblɔ be Indiatɔ fiavi aɖe si woyɔ be Siddhārtha Gautama si wova yɔ be Buddha lae ɖo Buddha-subɔsubɔ le efe blibodede gbɔ ɖoɖo vɔ megbe. Esi wònye Hindu-subɔsubɔ mee subɔsubɔha la do tso ta la, efe nufiafiawo ɖi Hindutɔwo tɔ le nanewo gome. Wofiaa nu le Buddha-subɔsubɔ me be gbugbɔgadzɔ kple ku siwo kplɔa wo nɔewo ɖoe agbenɔnɔ nye, eye abe alesi wòle le Hindu-subɔsubɔ me ene la, nusi ame ɖesiaɖe wɔ le agbe si wònɔ va yi mee afia ɖofe si wòanɔ le agbe si wòle fifia me.
9 Gake Buddhatɔwo megblɔna be luʋɔ si nye nu le eɖokui si koŋ ye nɔa agbe le ku megbe o. Arnold Toynbee de dzesii be: “[Buddha] bu amegbetɔ fe luʋɔ be enye susu me nɔnɔme dzro aɖewo siwo vana gadzona si wɔa ɖeka le ame ŋutɔ fe didi nu ko.” Ke hã Buddha xɔe se be nane—nɔnɔme alo ŋusẽ aɖe—dona le ame me yia agbenɔnɔ bubu me. Ðk. Walpola Rahula si nye Buddhatɔ agbalẽnyala la ɖe eme be:
10 “Ŋutilã me kple susu me ŋusẽwo alo ŋutete fe fufofo koe nu gbagbewo nye. Nusi míeyɔna be ku lae nye ametia ŋutɔ fe dɔwɔwɔ si tɔ te keŋkeŋ. Ðe ŋusẽ kple ŋutete siawo katã nu tsona ne ametia dzudzɔ dɔwɔwɔa? Buddhatɔwo ɖo eŋu be ‘Ao.’ Didi, tiatiawɔwɔ, nudzroame, didi vevie be woanɔ agbe, be woayi agbenɔnɔ dzi, eye be woagbugbɔ adzɔ matɔmatɔe la nye ŋusẽ gã aɖe si ʋãa amewo fe agbenɔnɔ blibo, wofe anyinɔnɔ blibo, eye eʋãa xexeme bliboa katã gɔ̃ hã. Nusiae nye ŋusẽ gãtɔ, si nye ŋutete gãtɔ kekeake le xexeame. Buddhatɔwo gblɔ be ŋusẽ sia nu metsona ne ametia dzudzɔ dɔwɔwɔ, si fia ku o; gake eyia edzi ɖea eɖokui fiana le nɔnɔme bubu me, si na wògava nɔa agbe, si nye nusi woyɔna be gbugbɔgadzɔ.”
11 Alesi Buddhatɔwo bua Agbenɔnɔ le Ku Megbe enye si: Nu mavɔe agbenɔnɔ nye negbe ɖe amea ɖo Nirvana fe taɖodzinu mamlɛtɔa gbɔ hafi, si nye ablɔɖekpɔkpɔ tso gbugbɔgadzɔ siwo nu metsona o me. Nirvana menye dzidzɔkpɔkpɔ mavɔ o eye mefia be wowɔ ɖeka kple nusianutafola la hã o. Agbemanɔmanɔ ko wònye—“afisi ku mele o” si kɔ wu ame fe agbenɔnɔ. Webster’s Ninth New Collegiate Dictionary ɖe “Nirvana” gɔme be enye “tefe alo nɔnɔme si me dzitsitsi kple vevesese mele o, alo ŋutilãmemanɔmanɔ.” Le esi tefe be Buddhatɔwo nadi makumakugbenɔnɔ la, wodea dzi fo na wo boŋ be woagbɔ eŋu aɖo Nirvana.
12 Esi Buddha-subɔsubɔ nɔ ta kekem yi Asia fe tefe vovovowo la, wotrɔ efe nufiafiawo wòsɔ ɖe nutoa me tɔwo fe dzixɔsewo nu. Mahayana Buddha subɔsubɔ si fomevi xɔ afe ɖe China kple Japan la me tɔwo xɔe se be dzifo bodhisattvawo, alo amesiwo ava zu Buddhawo le etsɔme li. Bodhisattvawo nye amesiwo hea wofe Nirvana yiyi ɖe megbe eye wogbugbɔ dzɔna va nɔa agbe zi geɖe ale be woate ŋu asubɔ ame bubuwo ahakpe ɖe wo ŋu woaɖo afima. Efia be ame ate ŋu atia be yeayi edzi agbugbɔ anɔ dzɔdzɔm ne eɖo Nirvana gɔ̃ hã.
13 Tɔtrɔ bubu si va kpɔ ŋusẽ ɖe amewo dzi le China kple Japan koŋue nye Anyigba Kɔkɔe si Le Ɣetoɖofe fe nufiafia si Buddha Amitabha, alo Amida to vɛ. Amesiwo yɔa Buddha fe ŋkɔ le xɔse me gbugbɔ dzɔna ɖe Anyigba Kɔkɔe dzi, alo paradiso me, afisi nɔnɔmewo na wòle bɔbɔe be blibodede kɔkɔtɔ nasu ame si. Nukae do tso nufiafia sia me? Nufialagã Smart si míeyɔ va yi gblɔ be: “Abe alesi wòadzɔ godoo ene la, paradiso fe nɔnɔme nyui siwo ŋu wofo nu tsoe tsitotsito le Mahayana-ŋɔŋlɔawo dometɔ aɖewo me va xɔ ɖe Nirvana si ame geɖe buna be enye yewofe taɖodzinu mlɔetɔ la tefe.”
14 Tibettɔwo fe Buddha-subɔsubɔ tsɔ wo gbɔ dzixɔse bubuwo de eme. Le kpɔɖeŋu me, Tibettɔwo fe amekukugbalẽ fo nu tso nusi dzɔna ɖe ame dzi le ku me hafi wògbugbɔ dzɔna ŋu. Wogblɔ be wosia nusianutafola fe akaɖi si nu sẽ ɖe ame kukuwo dzi, eye amesiwo mete ŋu nɔ te ɖe akaɖia nu o la mekpɔa ablɔɖe o ke boŋ wogbugbɔ dzɔna. Edze fã be makumakunyenye fe dzixɔse dze le Buddha-subɔsubɔ fomevi vovovoawo me.
Tadedeagu na Tɔgbui Kukuwo le Japan Shinto-Subɔsubɔ Me
15 Mawusubɔsubɔ nɔ Japan hafi Buddha-subɔsubɔ va ɖo le fe alafa adelia M.Ŋ. me. Enye mawusubɔsubɔ si si ŋkɔ menɔ o, eye agbenyuinɔnɔ kple dukɔa me tɔwo fe kɔnuwo ŋuti dzixɔsewoe nɔ eme. Gake esi Buddha-subɔsubɔ va afima la, eva hiã be woade vovototo Japantɔwo fe subɔsubɔ kple esi tso duta va la dome. Eyata wova tsɔ ŋkɔ nɛ be “Shinto,” si gɔmee nye “mawuwo fe mɔ.”
16 Dzixɔse kae nɔ Shintotɔ gbãtɔwo si le Agbenɔnɔ le Ku Megbe ŋu? Kodansha Encyclopedia of Japan ɖe eme be esi wodze mɔligbledede le tsitefewo gɔme la, “agbledede le tsitefewo na wòva hiã be woawɔ ɖoɖo ɖe nuto siwo le ɖoɖo nyui me heli ke ŋu, eye woto agbledede fe kɔnuwo—siwo va wɔ akpa vevi aɖe le Shintō-subɔsubɔ me la—vɛ.” Vɔvɔ̃ na ame kukuwo na blematɔ siawo to avuléle wo fe kɔnuwo vɛ. Esia yi ŋgɔ va zu tadedeagu na tɔgbui kukuwo fe gbɔgbɔ.
17 Shintotɔwo xɔe se be luʋɔ si “do go le ame me” fe amenyenye kpɔtɔ nɔa esi gake ku gblẽa nu le eŋu. Ne amesiwo fe ame ku wɔ kunu nɛ la, ekɔa luʋɔ la ŋu ale be eɖea efe vɔ̃didiname katã ɖa, eye ŋutifafa kple nyuiwɔwɔ fe nɔnɔme sua esi. Le ɣeyiɣi aɖe megbe la, tɔgbui kukua fe gbɔgbɔ va zua fomemawu, alo ametakpɔla. Esi Shinto kple Buddha subɔsubɔ nɔ wo nɔewo gbɔ ta la, wova tsɔ Buddhatɔwo fe nufiafia aɖewo de eme, si fe ɖee nye paradiso fe nufiafia. Eyata míekpɔe be dzixɔse vevi ye makumakugbenɔnɔ nye le Shinto-subɔsubɔ me.
Makumakugbenɔnɔ le Tao-Subɔsubɔ Me,
Tadedeagu na Tɔgbui Kukuwo le Konfusio-Subɔsubɔ Me
18 Lao-tzu si wogblɔ be enɔ China le fe alafa adelia D.M.Ŋ. me lae ɖo Tao-subɔsubɔ gɔme anyi. Wogblɔ le Tao-subɔsubɔ me be amegbetɔ fe agbemetaɖodzinue nye be yefe nuwɔwɔ nawɔ ɖeka kple Tao—si nye dzɔdzɔmemɔ. Míate ŋu agblɔ alesi Taotɔwo bua makumakugbenɔnɔ kpuie ale: Tao enye gɔmeɖose si fiaa mɔ nuwo le xexeame. Gɔmedzedze kple nuwuwu mele Tao si o. Ne ame wɔ nu le ɖekawɔwɔ me kple Tao la, amea kpɔa gome le eme eye wòzua mavɔmavɔtɔ.
19 Esi Taotɔwo nɔ agbagba dzem be ɖekawɔwɔ nanɔ yewo kple dzɔdzɔme dome la, wova ke ŋku ɖe dzɔdzɔme fe anyinɔnɔ ɖaa kple alesi wòte ŋu gaɖɔa eɖokui ɖoe me vevie le ɣeyiɣi aɖe megbe. Wobui be ɖewohĩ ne wonɔ agbe wòwɔ ɖeka kple Tao, alo dzɔdzɔmemɔ la, woate ŋu ato mɔ aɖe dzi ake ɖe dzɔdzɔmenya ɣaɣlawo ŋu eye ana yewoakpɔ ŋusẽ ɖe ŋutilã me nuveviwɔame, dɔléle, kple ku gɔ̃ hã dzi.
20 Taotɔwo dze ŋugblemeyiyi, ŋɔtimegbɔgbɔ fe hehexɔxɔ, kple nuɖuɖu ɖe ɖoɖo nu wɔwɔ kpɔ gɔme, eye wogblɔ be esia ate ŋu ahe ŋutilã fe gbegblẽ kple ku ɖe megbe. Etefe medidi o xotutuwo va nɔ kakam be amegbetɔ siwo mekuna o siwo te ŋu dzona le alilikpo me eye wodzena gabuna ne wolɔ̃ la li, amesiwo tsɔ fe gbogbo manyaxlẽ aɖewo nɔ to kɔkɔewo alo fukpo siwo le didife ʋĩ dzi, eye zãmu alo vivimetikutsetsewoe léa wo ɖe te. Chinatɔwo fe ŋutinya gblɔ be le fe 219 D.M.Ŋ. me la, fiagã Ch’in Shih Huang Ti de ŋutsuvi kple nyɔnuvi 3,000 tɔdziʋu hedɔ wo ɖe P’eng-lai fukpo si ŋu wotu xo le be enye amesiwo mekuna o de be woayi aɖaxɔ makumakunyenye fe gbetike vɛ. Abe alesi wòadzɔ godoo ene la, womekpɔ makumakutike la xɔ vɛ o.
21 Agbe mavɔ didi na be Taotɔwo lólo ga vovovowo tsaka tsɔ te makumakutikekuiwo wɔwɔ kpɔ. Le Taotɔ fe nukpɔsusu nu la, ne ying kple yang (atsu kple asi) fe ŋusẽwo do go la, agbe doa go tso eme. Eyata agbediditikewɔlawo lólo tsumikpe (nu yibɔ, alo yin) kple mercury (nu dzĩ, alo yang) tsaka tsɔ nɔ alesi nuwo yia edzii le dzɔdzɔme nu la srɔ̃m, eye wobui be nusi ado tso eme la anye makumakutikekui.
22 Le fe alafa adrelia M.Ŋ. me la, Buddha-subɔsubɔnuwɔnawo va nɔ gegem ɖe Chinatɔwo fe subɔsubɔgbenɔnɔ me. Esia na wofe subɔsubɔ va zu Buddhatɔwo fe dzixɔsewo, gbɔgbɔyɔyɔ, kple tadedeagu na tɔgbui kukuwo si wotsɔ tsaka. Nufialagã Smart gblɔ be: “Wotrɔ asi le agbenɔnɔ le ku megbe fe dzixɔse siwo ŋu gɔmesese menɔ o le blema Chinatɔwo fe tadedeagu na tɔgbui kukuwo me la ŋu le Tao kple Buddha subɔsubɔ siaa me hewɔe wòzu nufiafia vevi.”
23 Konfusio si nye China xexemenunyala xɔŋkɔ bubu le fe alafa adelia D.M.Ŋ. me si fe xexemenunyanya va zu nusi dzi wotu Konfusio-subɔsubɔ ɖo la mefo nu tso Agbenɔnɔ le Ku Megbe ŋu fũ o. Nusi dzi wòte gbe ɖo boŋue nye agbenyuinɔnɔ kple hadomenuwɔna si sɔ. Gake edo vivi ɖe tɔgbui kukuwo subɔsubɔ ŋu eye wòte gbe ɖe kɔnu kple kɔnyinyi siwo ku ɖe tɔgbui kukuwo fe gbɔgbɔ ŋu la wɔwɔ dzi vevie.
Ɣedzefesubɔsubɔha Bubuwo
24 Woɖo Jain-subɔsubɔ le India le fe alafa adelia D.M.Ŋ. me. Mahāvīra si nye amesi ɖoe anyi la fia nu be luʋɔ makumaku le nu gbagbewo katã si eye be nuteteameɖokui wòagbɔ eme kple ɖokuimamlã kpakple didi be womawɔ nuvevi nuwɔwɔ aɖeke o si gbɔ eme dzi koe woate ŋu ato be luʋɔ nakpɔ ɖeɖe tso Karma me. Dzixɔse siawo gale Jaintɔwo si vaseɖe egbegbe.
25 India hãe Sikh-subɔsubɔ si nye subɔsubɔha si me ame miliɔn 19 le la dzɔ tso. Subɔsubɔha sia dze egɔme le fe alafa 16 lia me esime Guru Nānak ɖoe be yeatsɔ Hindu-subɔsubɔ kple Islam fe akpa siwo nye nyuitɔwo kekeake atsaka aɖo subɔsubɔha ɖeka. Wotsɔ Hindutɔwo fe dzixɔse siwo ku ɖe luʋɔ makumaku, gbugbɔgadzɔ, kple Karma ŋu de Sikh-subɔsubɔ me.
26 Edze fã be dzixɔse si nye be agbe yia edzi le ametia fe ku megbe nye Ɣedzefesubɔsubɔhawo fe akpa gãtɔ fe nufiafia vevi. Ke Kristodukɔa, Yuda-subɔsubɔ, kple Islam ya ɖe?
[Biabiawo]
1. Nukata míetsɔ ɖe le alesi amegbetɔ fe makumakunyenye nufiafia la wɔ dze egɔme hekaka ɖe subɔsubɔha vovovowo me la me?
2. Nukata India nye tefe ɖedzesi si kpɔ ŋusẽ ɖe mawusubɔsubɔ dzi le Asia?
3. Le ŋutinyaŋlɔla aɖe fe nya nu la, anye amekawoe tsɔ luʋɔwo fe gege ɖe nu bubuwo me fe dzixɔsea va India?
4. Nukata luʋɔwo fe gege ɖe nu bubuwo me fe dzixɔsea dze Hindu-nunyalawo ŋu?
5. Le Hindu-subɔsubɔ fe nufiafia nu la, nukae nye luʋɔ fe taɖodzinu kɔkɔtɔ kekeake?
6, 7. Nukae nye egbeŋkekea me Hindutɔwo fe dzixɔse le Agbenɔnɔ le Ku Megbe ŋu?
8-10. (a) Nukae Buddhatɔwo gblɔna be agbenɔnɔ nye? (b) Aleke Buddhatɔ agbalẽnyala aɖe ɖe gbugbɔgadzɔ mee?
11. Nukae nye Buddhatɔwo fe nukpɔsusu le Agbenɔnɔ le Ku Megbe ŋu?
12-14. Aleke Buddha-subɔsubɔ vovovowo bua makumakunyenye dzixɔseae?
15-17. (a) Aleke tadedeagu na tɔgbui kukuwo fe gbɔgbɔ wɔ ge ɖe Shinto-subɔsubɔ me? (b) Aleke luʋɔ makumaku dzixɔse la nye nufiafia vevi le Shinto-subɔsubɔ mee?
18. Nukae nye Taotɔwo fe susu le makumakunyenye ŋu?
19-21. Nukae Taotɔwo fe nususukpɔ na wova wɔ?
22. Nukae do tso Buddhatɔwo fe ŋusẽkpɔkpɔ ɖe Chinatɔwo fe mawusubɔsubɔgbenɔnɔ dzi me?
23. Aleke Konfusio bu tadedeagu na tɔgbui kukuwoe?
24. Nukae Jain-subɔsubɔ fia le luʋɔ ŋu?
25, 26. Hindutɔwo fe dzixɔse kawoe le Sikh-subɔsubɔ hã me?
[Anyigbatata si le axa 10]
(Edze nyuie le agbalẽa ŋutɔ me)
TITINA ASIA
KASHMIR
TIBET
CHINA
KOREA
JAPAN
Banaras
INDIA
Buddh Gaya
MYANMAR
THAILAND
SRI LANKA
CAMBODIA
JAVA
ƑE ALAFA 3 LIA D.M.Ŋ.
ƑE ALAFA 1 D.M.Ŋ.
ƑE ALAFA 1 M.Ŋ.
ƑE ALAFA 4 LIA M.Ŋ.
ƑE ALAFA 6 LIA M.Ŋ.
ƑE ALAFA 7 LIA M.Ŋ.
Buddha-subɔsubɔ kpɔ ŋusẽ ɖe Ɣedzefe Asia katã dzi
[Caption on page 9]
Gbugbɔgadzɔ nye Hindutɔwo fe nufiafia vevi
[Caption on page 11]
Taotɔwo dzea agbagba be yewoawɔ nu wòasɔ ɖe dzɔdzɔme nu bene yewoanɔ agbe ɖaa
[Caption on page 12]
Konfusio do vivi ɖe tɔgbui kukuwo subɔsubɔ ŋu
^ ***bh axa 57-65 Afikae Ame Kukuwo Le?***
Ta Adelia
Afikae Ame Kukuwo Le?
Nɔnɔme ka mee ame kukuwo le?
Nukatae amegbetɔwo kuna?
Ðe nɔnɔme si me kukuawo le ŋuti nyatefea nyanya afa akɔ na amea?
BIABIA siawo nye nya siwo ŋu amewo de ŋugble le vevie fe akpe geɖe. Biabia veviwoe wonye. Amekawo ke míeɖanye alo afika ke míeɖale o, biabia siawo fe ŋuɖoɖo ka mía dometɔ ɖesiaɖe.
2 Míedzro alesi Yesu Kristo fe tafevɔsa la ʋu agbe mavɔ nɔnɔ fe mɔ ɖi na mí me le ta si do ŋgɔ me. Míesrɔ̃e hã be Biblia gblɔe ɖi be ɣeyiɣi aɖe gbɔna si “ku maganɔ anyi akpɔ o.” (Nyaɖeɖefia 21:4) Gake fifia ya mí katã míate ŋu aku. Fia nyanu Salomo gblɔ be: “Agbagbeawo nyae be, yewogbɔna kuku ge.” (Nyagblɔla 9:5) Míedzea agbagba ɖesiaɖe be míanɔ agbe didi. Ke hã, míedea ŋugble le nɔnɔme si me míava nɔ ne míeku ŋu.
3 Míexaa nu vevie ŋutɔ ne míafe ame veviwo ku. Ðewohĩ míabia be: ‘Nɔnɔme ka mee wole? Ðe wole fu kpema? Ðe wole mía kpɔma? Ðe míate ŋu akpe ɖe wo ŋua? Ðe míagakpɔ wo ake gbaɖegbea?’ Alesi subɔsubɔha siwo le xexeame ɖoa nya siawo ŋui la to vovo tso wo nɔewo gbɔ. Wo dometɔ aɖewo fiaa nu be ne ènɔ agbe nyui la, àyi dzifo, gake ne ènɔ agbe baɖa la, woawɔ funyafunya wò le dzomavɔ me. Subɔsubɔha bubuwo fiaa nu be ne ame ku la, eyia tɔgbuiawo gbɔ le gbɔgbɔmenutome. Eye bubu aɖewo hã fiaa nu be ne ame ku la, eyia kukuawo de be woadrɔ̃ ʋɔnui eye emegbe agadzɔ ake, alo woagbugbɔe adzi le nɔnɔme bubu aɖe me.
4 Nukpɔsusu ɖeka aɖe dze le subɔsubɔhawo fe nufiafia mawo katã me—si nye be míafe akpa aɖe yia edzi nɔa agbe le ku megbe. Subɔsubɔha siwo nɔ anyi tso blema ke vaseɖe egbea dometɔ akpa gãtɔ fiaa nu be kukuawo yia edzi nɔa agbe tegbee le nɔnɔme aɖe me eye be woate ŋu akpɔ nu, ase nu, ahabu tame. Gake aleke ema ate ŋu adzɔe? Míafe ahɔhɔ̃ fe dɔwɔwɔe nana míete ŋu dzea si nu hebua tame. Ne ame ku la, efe ahɔhɔ̃ megawɔa dɔ o. Míafe susuwo, seselelãmewo, kple sidzenuwo meyia edzi nɔa dɔ wɔm le wo ɖokui si le mɔ wɔnuku aɖe nu o. Nusiawo fe ɖeke megawɔa dɔ ne míafe ahɔhɔ̃a dzudzɔ dɔwɔwɔ o.
NUKA TUTUTUE DZƆNA ÐE AME DZI NE EKU?
5 Nusi dzɔna ɖe ame dzi le ku me nyanya menye nu sesẽ aɖeke na Yehowa, amesi nye ahɔhɔ̃a Wɔla o. Eyae nya nyatefea, eye eɖe nɔnɔme si me ame kukuwo le la me na mí le efe Nya Biblia la me. Nusi wòfia si me kɔ nyuie enye si: Ne ame ku la, megali o. Ku enye agbemanɔmanɔ. Kukuawo mate ŋu akpɔ nu alo ase nu alo abu tame o. Míafe akpa aɖeke kura meli si yia edzi nɔa agbe le ku megbe o. Luʋɔ alo gbɔgbɔ makumaku aɖeke mele mía me o.
6 Salomo de dzesii be agbagbeawo nyae be yewogbɔna kuku ge, eye wòyi edzi ŋlɔ bena: ‘Ke kukuawo menya naneke o.’ Eyi edzi kɔ nyatefenya sia me be kukuawo mate ŋu alɔ̃ mí alo alé fu mí o, eye be “nuwɔwɔ alo tamebubu, sidzedze alo nunya mele tsiẽfe [yɔdo me] o.” (Nyagblɔla 9:5, 6, 10) Nenema ke Psalmo 146:4 hã gblɔ be ne ame ku la, ‘efe tamesusuwo nu yina’ alo gblẽna. Ne ame ku ko eku, efe akpa aɖeke meyia edzi nɔa agbe le ku megbe o. Míate ŋu atsɔ agbe si míele la asɔ kple dzofaɖe. Ne wotsi dzoa la, dzofaɖea meyia afi aɖeke o. Etsi, megali o.
NUSI YESU GBLƆ TSO KU ŊU
7 Yesu Kristo fo nu tso nɔnɔme si me ame kukuwo le ŋu. Ekɔ nu me esime Lazaro, si nye ŋutsu aɖe si wònya nyuie la, ku. Yesu gblɔ na efe nusrɔ̃lawo be: “Mía xɔlɔ̃ Lazaro le alɔ̃ dɔm.” Nusrɔ̃lawo bu be ɖe Yesu le gbɔgblɔm be Lazaro fe lãme gblẽ vie wòmlɔ anyi le ɖiɖim ɖe eme. Gake menye nenemae o. Yesu ɖe eme na wo be: “Lazaro ku.” (Yohanes 11:11-14) De dzesii be Yesu tsɔ ku sɔ kple alɔ̃dɔdɔ kple ɖiɖiɖeme. Lazaro meyi dzifo loo alo nɔ fu kpem le dzomavɔ me o. Meyi va le mawudɔlawo gbɔ loo alo le tɔgbuiawo gbɔ o. Menye ɖe wogbugbɔ Lazaro le dzidzim ake be wòagadzɔ ame bubui o. Ke boŋ ɖe wòle ɖiɖim ɖe eme le ku me, abe alesi woadɔ alɔ̃ ayi eme ʋĩ drɔ̃emakumakui ene. Mawunyakpukpui bubuwo hã tsɔ ku sɔ kple alɔ̃dɔdɔ. Le kpɔɖeŋu me, esi wofu kpe nusrɔ̃la Stefano wòku la, Biblia gblɔ be “eto me dɔ alɔ̃.” (Dɔwɔwɔwo 7:59) Nenema ke apostolo Paulo hã ŋlɔ nu tso efe ŋkekea me tɔ aɖewo siwo “dɔ alɔ̃” le ku me ŋu.—Korintotɔwo I, 15:6.
8 Ðe wònye Mawu fe tameɖoɖo tso gɔmedzedzea me be amegbetɔwo nakua? Kura o! Yehowa wɔ amegbetɔwo be woanɔ agbe tegbee le anyigba dzi. Míesrɔ̃e do ŋgɔ le agbalẽ sia me be Mawu da atsu kple asi gbãtɔawo ɖe paradisofe dodzidzɔname aɖe me. Ena wonɔ lãmesẽ deblibo me. Nu nyuiwo sɔŋ koe Yehowa di na wo. Ðe dzila lɔ̃ame aɖe adi be ye viwo natsi aku amegã akpe fu ahakua? Gbeɖe! Yehowa lɔ̃ viawo ale gbegbe eye wòdi be woanɔ dzidzɔ kpɔm le anyigba dzi tegbee. Biblia gblɔ le amegbetɔwo ŋu be Yehowa de “mavɔmavɔ dzi me na wo.” (Nyagblɔla 3:11) Mawu wɔ mí hetsɔ didia de mía me be míanɔ agbe tegbee. Eye ewɔ ɖoɖo na mí hã be míafe dzimedidi sia nava eme na mí.
NUSITA AMEGBETƆWO KUNA
9 Ekema nuka koŋ tae amegbetɔwo kuna? Be míakpɔ ŋuɖoɖoa la, ele be míade ŋugble le nusi dzɔ esime ŋutsu kple nyɔnu ɖeka koe nɔ anyigba dzi la ŋu. Biblia ɖe nu me be: “Yehowa Mawu na ati vovovo, siwo nya kpɔna, siwo fe tsetse nyo na ɖuɖu la, mie tso anyigba me.” (Mose I, 2:9) Gake wode se aɖe na wo. Yehowa gblɔ na Adam be: “Ðu abɔmetiawo katã fe tsetse faa; ke ati, si na wodzea si nyui kple vɔ̃ la, megaɖu eya fe tsetse aɖeke o; gbesigbe naɖu efe ɖe, ku ke naku.” (Mose I, 2:16, 17) Esia menye sedede si dzi wɔwɔ asesẽ kura o. Ati vovovowo li siwo fe tsetse Adam kple Xawa ate ŋu aɖu faa. Gake fifia mɔnukpɔkpɔ tɔxɛ aɖe su wo si be woaɖee afia be yewokpɔ ŋudzedze ɖe Amesi tsɔ nusianu, si me agbe deblibo hã le, na wo la ŋu. Wofe toɖoɖo aɖee afia hã be wode bubu wo Fofo si le dzifo fe dziɖuŋusẽ ŋu eye enye wofe didi be yewoawɔ ɖe efe mɔfiame si me lɔlɔ̃ le dzi.
10 Nublanuitɔe la, ame eve gbãtɔawo tiae be yewoagbe toɖoɖo Yehowa. Satana fo nu to da aɖe dzi bia Xawa be: “Vavãe Mawu gblɔ bena, migaɖu abɔmetiawo katã fe tsetse aɖeke o mahã?” Xawa ɖo ŋu nɛ be: “Míeɖua abɔmetiawo fe tsetse faa; ke Mawu gblɔ le ati, si le abɔa titina la fe tsetse ŋuti bena: Migaɖu efe ɖeke o, eye migaka asi eŋu hã o, be miagaku o!”—Mose I, 3:1-3.
11 Satana gblɔ nɛ be: “Miele kuku ge akpɔ o; ke boŋ Mawu nyae bena, gbesigbe ke miaɖu efe ɖe la, miafe ŋkuwo laʋu, eye mianɔ abe Mawu ene, anya nyui kple vɔ̃.” (Mose I, 3:4, 5) Satana di be Xawa naxɔe ase be atikutsetse si ŋu wode se ɖo la ɖuɖu aɖe vi nɛ. Efe nyaa fia be eya ŋutɔ ate ŋu atso nya me na eɖokui le nusi nye nyui kple nusi nye vɔ̃ ŋu; be ate ŋu awɔ nusianu si wòdi faa. Satana tso Yehowa nu hã be ɖe wòble wo le nusi adzɔ ɖe wo dzi ne woɖu atikutsetsea ŋu me. Xawa xɔ Satana dzi se. Eyata egbe atikutsetsea fe ɖe heɖu. Eyome etsɔ ɖe yi na srɔ̃a, eye eya hã ɖui. Menye ɖe wowɔ esia le manyamanya me o. Wonya nyuie be nusi tututu Mawu gblɔ be yewomegawɔ o la wɔm yewonɔ. Woɖoe koŋ gbe sedede bɔbɔe aɖe si me susu le la dzi wɔwɔ esi woɖu atikutsetsea. Womebu wo Fofo si le dzifo kple efe dziɖuŋusẽ ɖe ɖeke me o. Bubumademade wo Wɔla si lɔ̃ wo ŋu alea nye nusi mele be woatsɔ ake wo o!
12 Míawɔ efe kpɔɖeŋu ale: Aleke nàse le ɖokuiwò me ne èdzi ŋutsuvi alo nyɔnuvi aɖe eye nèkpɔ edzi nyuie gake wògbe toɖoɖo wò hewɔ nusi fia be mede bubu ŋuwò o alo be melɔ̃ wò o? Ema ate ɖe dziwò vevie. Ke bu alesi gbegbe wòate ɖe Yehowa dzii esime Adam kple Xawa siaa wɔ nusi tsi tre ɖe eyama ŋu la ŋu kpɔ.
13 Susu aɖeke meli si ta wòle be Yehowa nana Adam kple Xawa siwo zu tomaɖolawo nayi edzi anɔ agbe tegbee o. Woku, abe alesi wògblɔe na wo do ŋgɔ ene. Adam kple Xawa megali o. Menye ɖe wotrɔ heva le agbe le gbɔgbɔmenuto aɖe me o. Míenya esia elabena nya si Yehowa gblɔ na Adam esi wònɔ gbe biamee tso efe tomaɖomaɖo nuwɔnaa ŋu la na wòdze kɔte. Mawu gblɔ nɛ be: “[Àgatrɔ] azu anyi, elabena eya mee woɖe wò tsoe. Anyi nènye, eye anyi ke nagatrɔ azu!” (Mose I, 3:19) Anyie Mawu tsɔ wɔ Adam. (Mose I, 2:7) Do ŋgɔ na ema la, Adam menɔ afi aɖeke o. Eyata esi Yehowa gblɔ na Adam be agatrɔ azu anyi la, nusi fiam wòle enye be Adam atrɔ ayi anyimanɔmanɔ me. Adam maganɔ agbe o abe alesi ko anyi si me woɖee tsoe la le ene.
14 Anye ne Adam kple Xawa anɔ agbe egbea hafi, gake woku le esi woɖoe koŋ gbe toɖoɖo Mawu hewɔ nuvɔ̃ ta. Susu si ta míekuna enye be Adam tsɔ efe nuvɔ̃menyenye dzi viawo katã eye wògblẽ ku fe domenyinyi ɖi na mí. (Romatɔwo 5:12) Nuvɔ̃ sia le abe dɔxɔleameŋu vɔ̃ɖi aɖe si nu ame aɖeke mate ŋu asi le o ene. Nuvɔ̃ sia me tsonu si nye ku la nye fifode na mí. Futɔ gã aɖee ku nye, menye xɔlɔ̃e o. (Korintotɔwo I, 15:26) Aleke gbegbe wòle be míada akpee nye si be Yehowa wɔ tafe fe ɖoɖoa be wòaɖe mí tso futɔ vɔ̃ɖi sia si me!
KU ŊUTI NYATEƑEA NYANYA ÐEA VI NA MÍ
15 Nusi Biblia fia le nɔnɔme si me ame kukuwo le ŋu la faa akɔ na ame. Míekpɔe va yi be kukuawo mele veve sem loo alo lé blanui o. Susu aɖeke meli si ta wòle be míavɔ̃ kukuawo o elabena womate ŋu awɔ nuvevi aɖeke mí o. Womehiã míafe kpekpeɖeŋu o, eye woawo hã womate ŋu akpe ɖe mía ŋu o. Míate ŋu afo nu kpli wo o, eye woawo hã womate ŋu afo nu na mí o. Subɔsubɔhakplɔla geɖe gblɔna alakpatɔe be yewoate ŋu akpe ɖe kukuawo ŋu, eye amesiwo xɔ hakplɔla mawo dzi se la naa ga gbogbo aɖe wo ɖe ema ta. Gake nyatefea nyanya kpɔa mía ta be amesiwo fiaa aʋatsonufiafia mawo nagable mí o.
16 Ðe subɔsubɔha si me nèle la da asi ɖe nusi Biblia fia le nɔnɔme si me ame kukuwo le ŋu la dzia? Subɔsubɔha geɖe meda asi ɖe edzi o. Nukatae? Elabena Satana kpɔ ŋusẽ ɖe wofe nufiafiawo dzi. Satana zãa alakpasubɔsubɔ tsɔ blea amewo be woaxɔe ase be ne wofe ŋutilã ku la, woayi edzi anɔ agbe le gbɔgbɔmenuto me. Nya sia nye alakpa, eye Satana gblɔa alakpanya bubuwo kpea esia be yeatsɔ atrɔ amewo ɖa tso Yehowa Mawu gbɔ. Le mɔ ka nu?
17 Míede dzesii va yi be subɔsubɔha aɖewo fiaa nu be ne ame aɖe nɔa agbe baɖa la, ayi dzomavɔ me le ku megbe eye woawɔ fui tegbee le afima. Nufiafia sia nye bubumademade Mawu ŋu. Yehowa nye lɔlɔ̃ fe Mawu eye mana amewo nanɔ fu kpem le mɔ ma nu gbeɖe o. (Yohanes I, 4:8) Aleke nàbu tso ŋutsu aɖe si lé via si wɔ nu gbegblẽ aɖe la fe asi de dzo me wòfiã tsɔ he to nɛ ŋu? Ðe nàde bubu ŋutsu ma ŋua? Le nyatefe me la, ɖe nàdi gɔ̃ hã be yeanye amesia tɔgbe xɔlɔ̃a? Kura o! Ðewohĩ àgblɔ be ŋutsua fe tagbɔ sẽ loo! Ke hã, Satana di be míaxɔe ase be Yehowa wɔa fu amewo le dzomavɔ me tegbee—be eyia edzi nɔa fu wɔm wo fe biliɔn geɖe!
18 Satana gatoa subɔsubɔha aɖewo dzi fiaa nu be ne amewo ku la, wozua gbɔgbɔwo eyata ele be agbagbeawo nade bubu wo ŋu. Nufiafia sia le gbɔgblɔm be ame kukuwo fe gbɔgbɔwo ate ŋu ava zu agbagbeawo xɔlɔ̃ veviwo loo alo wofe futɔ vɔ̃ɖiwo. Ame geɖe xɔ alakpanya sia dzi se. Wovɔ̃na na kukuawo eye wodea bubu tɔxɛ wo ŋu hesubɔa wo. Biblia ya fia mí be kukuawo le alɔ̃ dɔm eye be Mawu vavã Yehowa, mía Wɔla kple nuwo katã Nala, koe wòle be míasubɔ.—Nyaɖeɖefia 4:11.
19 Nɔnɔme si me ame kukuwo le ŋuti nyatefea nyanya akpɔ tawò be woagatsɔ subɔsubɔhawo fe alakpanufiafia able wò o. Akpe ɖe ŋuwò nàse Biblia fe nufiafia bubuwo hã gɔme. Le kpɔɖeŋu me, ne ènyae be kukuawo meyia gbɔgbɔmenuto aɖeke me o la, ana nàse agbe mavɔ nɔnɔ le paradisonyigba dzi fe ŋugbe si wodo la gɔme nyuie wu.
20 Nutefewɔla Hiob si nɔ anyi le blema la bia nya sia be: “Ne ŋutsu ku la, ɖe wògagbɔa agbea?” (Hiob 14:14) Ðe woate ŋu afɔ amesi megale agbe o si dɔ alɔ̃ le ku me be wòagava nɔ agbe akea? Abe alesi míava kpɔe le ta si kplɔ esia ɖo me ene la, nusi Biblia fia tso nya sia ŋu la faa akɔ na ame ale gbegbe.
[Etenuŋɔŋlɔ]
Àte ŋu akpɔ numeɖeɖe ku ɖe nya siwo nye “luʋɔ” kple “gbɔgbɔ” ŋu le Megbenyawo me le axa 208-11.
NUSI BIBLIA FIA
▪ Ame kukuwo mate ŋu akpɔ nu alo ase nu alo abu tame o.—Nyagblɔla 9:5.
▪ Kukuawo dɔ alɔ̃ le ɖiɖim ɖe eme; womele fu kpem o.—Yohanes 11:11.
▪ Nuvɔ̃ si fe dome míenyi tso Adam gbɔe na amegbetɔwo kuna.—Romatɔwo 5:12.
[Biabiawo]
1-3. Nya kawoe amewo biana le ku ŋu, eye ŋuɖoɖo vovovo kawoe subɔsubɔhawo nana?
4. Nukpɔsusu ɖeka kae dze le subɔsubɔha geɖewo fe nufiafia le ku ŋu me?
5, 6. Nukae Biblia fia le nɔnɔme si me ame kukuwo le ŋu?
7. Aleke Yesu ɖe alesi ku le la mee?
8. Aleke míewɔ nya be menye Mawu fe tameɖoɖoe wònye be amegbetɔwo naku o?
9. Se kae Yehowa de na Adam, eye nukatae esia menye sedede si dzi wɔwɔ asesẽ o?
10, 11. (a) Aleke wòdzɔe be ame eve gbãtɔwo gbe toɖoɖo Mawu? (b) Nukatae Adam kple Xawa fe tomaɖomaɖo nye ŋkubiãnya?
12. Nukae ate ŋu akpe ɖe mía ŋu míase alesi Yehowa ase le eɖokui me esi Adam kple Xawa wɔ nusi tsi tre ɖe eŋu la gɔme?
13. Nukae Yehowa gblɔ be adzɔ ɖe Adam dzi ne eku, eye nukae esia fia?
14. Nukatae amegbetɔwo kuna?
15. Nukatae ku ŋuti nyatefea nyanya faa akɔ na ame?
16. Amekae kpɔa ŋusẽ ɖe subɔsubɔha geɖewo fe nufiafiawo dzi, eye aleke wòwɔa esiae?
17. Nukatae nufiafia si nye be wowɔa fu amewo le dzomavɔ me la nye bubumademade Yehowa ŋu?
18. Subɔsubɔhawo fe alakpanufiafia kae naa amewo subɔa ame kukuwo?
19. Biblia fe nufiafia bubu ka mee ava kɔ na wò nyuie wu ne èse nɔnɔme si me ame kukuwo le la gɔme?
20. Biabia ka mee míadzro le ta si kplɔ esia ɖo me?
[Nɔnɔmetata si le axa 59]
Afikae dzofaɖea yi?
[Nɔnɔmetata si le axa 60]
Yehowa wɔ amegbetɔwo be woanɔ anyigba dzi tegbee
[Nɔnɔmetata si le axa 62]
Anyie wotsɔ wɔ Adam, eye anyie wògatrɔ zu
^ ***bh axa 66-75 Mɔkpɔkpɔ Vavã si Li na Wò Ame Vevi Siwo Ku***
Ta Adrelia
Mɔkpɔkpɔ Vavã si Li na Wò Ame Vevi Siwo Ku
Aleke míewɔ nya be woafɔ ame kukuwo ɖe tsitre ŋutɔŋutɔ?
Didi kae le Yehowa me ɖe ame kukuwo fɔfɔ ɖe tsitre ŋu?
Amekawoe woafɔ ɖe tsitre?
TSƆE BE futɔ vɔ̃ɖivɔ̃ɖi aɖe kplɔ wò ɖo vevie kple du. Futɔa sesẽ wu wò eye efe afɔ hã le tsɔtsɔm wu tɔwò. Ènyae nyuie be mekpɔa nublanui na ame o elabena èkpɔ etefe wòwu xɔ̃wò vevi aɖewo xoxo. Aleke ke nèle dua simee o, èkpɔe be tetem ko wòle ɖe ŋuwò. Edze abe mɔkpɔkpɔ aɖeke kura megali na wò o ene. Gake kasia, ame aɖee nye ma va do be yeaxɔ na wò. Amea sesẽ kura wu wò futɔa, eye wògblɔ na wò be yeakpe ɖe ŋuwò. Gbɔdzɔe ka gbegbee nye si esia ana nàkpɔ!
2 Le mɔ aɖe nu la, futɔ sia tɔgbe nyã wò ɖe nu ŋutɔŋutɔ. Enyã mí katã ɖe nu. Abe alesi míesrɔ̃e le ta si do ŋgɔ me ene la, Biblia la yɔ ku be futɔ. Mía dometɔ aɖeke meli si ate ŋu asi le enu loo alo ate ŋu awɔ avu kplii aɖu edzi o. Mía dometɔ akpa gãtɔ míekpɔ etefe futɔ sia kplɔ míafe ame veviwo dzoe. Gake ŋusẽ le Yehowa si kura wu ku. Yehowae nye Xɔnametɔ lɔ̃ame si ɖee fia xoxo be yeate ŋu aɖu futɔ sia dzi. Eye edo ŋugbe hã be yeatsrɔ̃ futɔ sia si nye ku la ɖa kura tegbee. Biblia fia mí be: “Futɔ mamlɛtɔ, si woaɖe ɖa la, enye ku.” (Korintotɔwo I, 15:26) Nyanyui aɖee nye ma!
3 Azɔ na míabu alesi míesena le mía ɖokui me ne ku va kplɔ míafe ame vevi aɖe dzoe ŋu akpɔ vie. Esia wɔwɔ ana míava se nane si ahe dzidzɔ vɛ na mí la gɔme nyuie. Nya lae nye be Yehowa do ŋugbe be ame kukuwo agava nɔ agbe ake. (Yesaya 26:19) Woagatrɔ ava agbe me. Emae nye tsitretsitsi fe mɔkpɔkpɔ la.
NE MÍAƑE AME VEVI AÐE KU
4 Ame vevi aɖe ku na wò kpɔa? Vevesese, nuxaxa, kple wɔnamanɔameŋu fe seselelãme siwo wòhena vɛ dzena abe ɖe wowu tsɔtsɔ ene. Ne míeɖo nɔnɔme siawo me la, Mawu fe Nya la mee wòle be míadi akɔfafa atsoe. (Korintotɔwo II, 1:3, 4) Biblia la kpe ɖe mía ŋu míese alesi Yehowa kple Yesu sena le wo ɖokui me le ku ŋu gɔme. Yesu, amesi fe amenyenye kple nɔnɔme sɔ kple Fofoa tɔ pɛpɛpɛ la, nya vevesese si gbegbe wònyena ne ku dzɔ ɖe ame dzi. (Yohanes 14:9) Ne Yesu yi Yerusalem la, eɖia tsa yina Betania si nye du si medidi tso afima o me va srãa Lazaro kple nɔvianyɔnu Maria kple Marta kpɔna. Wova zu xɔlɔ̃ veviwo. Biblia gblɔ be: “Yesu lɔ̃a Marta kple nɔvianyɔnua kpakple Lazaro.” (Yohanes 11:5) Gake abe alesi míesrɔ̃e le ta si do ŋgɔ me ene la, Lazaro enye ma ku.
5 Aleke Yesu se le eɖokui me esi exɔlɔ̃a ku? Nuŋlɔɖia gblɔ na mí be Yesu yi Lazaro fometɔwo kple xɔlɔ̃wo gbɔ esime wonɔ wofe ame si ku la fam. Alesi wonɔ nu xamee la tefekpɔkpɔ wɔ dɔ ɖe Yesu dzi vevie. Nuŋlɔɖia gblɔ be Yesu ‘xa nu vevie le gbɔgbɔ la me, eye efe dzi ʋuʋu.’ Tete “Yesu fa avi.” (Yohanes 11:33, 35) Ðe Yesu fe nuxaxa fia be mɔkpɔkpɔ aɖeke menɔ esi oa? Ao, menye nenemae kura o. Le nyatefe me la, Yesu nya be yele nu wɔnuku aɖe wɔ ge le afima kpuie. (Yohanes 11:3, 4) Ke hã enya vevesese kple nuxaxa si gbegbe ku hena vɛ.
6 Le mɔ aɖe nu la, Yesu fe nuxaxa nye nusi naa dzi ɖoa mía fo. Efia mí be Yesu kple Fofoa, Yehowa, medi kura be ku nanɔ anyi o. Gake Yehowa Mawu ate ŋu aɖu futɔ ma dzi bɔbɔe! Mina míakpɔ nusi Mawu na Yesu wɔ ɖa.
“LAZARO LEE, DO GO!”
7 Kpeto aɖe mee woɖi Lazaro ɖo, eyata Yesu bia be woamli kpe si wotsɔ xe doa nui la ɖa. Marta melɔ̃ ɖe edzi o elabena ŋkeke ene va yi xoxo tso esime Lazaro ku, eye enya be fifia efe ŋutilã ate gbegblẽ. (Yohanes 11:39) Amekae aganɔ mɔ kpɔm be woate ŋu awɔ nane le nɔnɔmea ŋu?
8 Womli kpea ɖa, eye Yesu do ɣli sesĩe be: “Lazaro lee, do go!” Nukae dzɔ? ‘Amesi ku hafi la do go va.’ (Yohanes 11:43, 44) Àte ŋu akpɔ alesi amesiwo nɔ afima la akpɔ dzidzɔe ɖa le susu mea? Lazaro ɖanye wo nɔviŋutsu, fometɔ, xɔlɔ̃, alo afelika o, wo katã wonya nyuie be eku. Gake fifia, ame ma si wolɔ̃ vevie la tututue nye ma gava le tsitre ɖe wo dome. Anya wɔ na wo abe drɔ̃e kum yewonɔ ene. Ðikeke mele eme o be wo dometɔ geɖe anya wɔ atuu na Lazaro kple dzidzɔ gã aɖe. Ku dzi ɖuɖu ka gbegbee nye si!
9 Yesu megblɔ be ye ŋutɔ yefe ŋusẽe yetsɔ wɔ nukunu gã sia o. Le gbe si wòdo ɖa do ŋgɔ hafi yɔ Lazaro me la, ena wòdze fã be Yehowae nye Amesi gbɔ tsitretsitsia tso. (Yohanes 11:41, 42) Menye esiae nye zi gbãtɔ si Yehowa zã efe ŋusẽa le mɔ sia nu o. Lazaro fɔfɔ ɖe tsitre nye nukunu sia tɔgbe asieke siwo woŋlɔ ɖe Mawu fe Nya la me dometɔ ɖeka ko. Nuŋlɔɖi siawo xexlẽ kple nusrɔsrɔ̃ tso wo ŋu doa dzidzɔ na ame ŋutɔ. Wofia mí be Mawu mekpɔa ame ŋkume o, elabena efɔ ɖeviwo kple tsitsiawo, ŋutsuwo kple nyɔnuwo, Israel-viwo kple amesiwo menye Israel-viwo o siaa ɖe tsitre. Eye aleke gbegbe ŋutinya mawo ɖee fia be amewo kpɔ dzidzɔe nye si! Le kpɔɖeŋu me, esi Yesu fɔ nyɔnuvi sue aɖe ɖe tsitre la, edzilawo ‘gli kple dzidzɔ gã.’ (Marko 5:42) Nyatefee, nusi Yehowa wɔ na wo la do dzidzɔ na wo ale gbegbe be womaŋlɔe be akpɔ o.
10 Ele eme baa be amesiwo Yesu fɔ ɖe tsitre la gaku mlɔeba ya. Ke ɖe wòfia be wo fɔfɔ ɖe tsitre meɖe vi aɖeke oa? Menye nenemae kura o. Biblia fe nuŋlɔɖi siawo ɖo kpe nyatefenya veviwo dzi na mí eye wògana mɔkpɔkpɔ hã mí.
NUSIWO MÍESRƆ̃ TSO TSITRETSITSI ŊUTI NUŊLƆÐIAWO ME
11 Biblia fia mí be “kukuawo menya naneke o.” Womegale agbe o eye womegale afi aɖeke hã o. Lazaro fe tsitretsitsi ŋuti nuŋlɔɖia ɖo kpe nyatefenya sia dzi. Esi Lazaro gagbɔ agbe la, ɖe wòva ɖɔ alesi dzifo le na amewo wòdzɔ dzi na woa? Alo ɖe wòfo nu tso dzomavɔ fe fukpekpe dziŋɔ aɖe ŋu wòna vɔvɔ̃ ɖo amewoa? Ao. Nya aɖeke mele Biblia me si fia be Lazaro gblɔ nya siawo fe ɖeke o. Le ŋkeke ene siwo me wòku la, ‘meganya naneke o.’ (Nyagblɔla 9:5) Ðeko Lazaro nɔ alɔ̃ dɔm le ku me.—Yohanes 11:11.
12 Lazaro ŋuti nuŋlɔɖia gafia mí hã be nu ŋutɔŋutɔe tsitretsitsia nye, ke menye nyakpakpa aɖe ko o. Yesu fɔ Lazaro ɖe tsitre eye ameha gã aɖe kpɔ etefe. Subɔsubɔhakplɔla siwo lé fu Yesu kura gɔ̃ hã megbe be nukunu sia dzɔ o. Nya si wogblɔ boŋ enye: “Nuka míawɔ? Elabena amesia [Yesu] le dzesi geɖewo wɔm.” (Yohanes 11:47) Ame geɖe yi va kpɔ ŋutsu si wofɔ ɖe tsitre la. Esia na be ame geɖe wu gava xɔ Yesu dzi se. Wokpɔe dze sii be agbe gbɔgbɔ Lazaro nye kpeɖodzi ŋutɔŋutɔ be Mawue dɔ Yesu ɖo ɖa. Kpeɖodzi ŋutɔŋutɔ sia sẽ ŋu ale gbegbe be Yuda-subɔsubɔhakplɔla siwo nye dzimesesẽtɔwo ɖo nugbe be yewoawu Yesu kple Lazaro siaa.—Yohanes 11:53; 12:9-11.
13 Ðe susu le eme be míaxɔe ase be woava fɔ ame kukuwo ɖe tsitre ŋutɔŋutɔa? Ẽ, elabena Yesu gblɔ be ŋkeke gbɔna si woafɔ ‘amesiwo katã le ŋkuɖodzi yɔdowo me’ la ɖe tsitre. (Yohanes 5:28) Yehowae nye nusianu si le agbe la Wɔla. Ðe wòasesẽ na mí be míaxɔe ase be ate ŋu agbugbɔ agbe ana nusi me agbe mele oa? Le nyatefe me la, esia dzixɔxɔse atso alesi gbegbe Yehowa ate ŋu aɖo ŋku nu dzii gbɔ. Ke ɖe wòate ŋu aɖo ŋku míafe lɔlɔ̃tɔ siwo ku dzia? Ɣletivi gbogbo manyaxlẽ aɖee le dzifonutoa me katã, ke hã Mawu yɔa wo dometɔ ɖesiaɖe fe ŋkɔ! (Yesaya 40:26) Eyata Yehowa Mawu ate ŋu aɖo ŋku míafe lɔlɔ̃tɔ siwo ku la dzi pɛpɛpɛ le nusianu me, eye ele klalo be yeagbɔ agbe wo hã.
14 Gake aleke gbegbe Yehowa di be yeagbɔ agbe ame kukuwoe? Biblia fia mí be enye efe didi vevie be yeafɔ ame kukuwo ɖe tsitre. Nutefewɔla Hiob bia nya sia be: “Ne ŋutsu ku la, ɖe wògagbɔa agbea?” Hiob nɔ nu fom tso alesi wòanɔ yɔdo me anɔ lalam vaseɖe esime ɣeyiɣia nade be Mawu naɖo ŋku edzi ŋu. Egblɔ na Yehowa be: “Àyɔm, eye matɔ na wò, [elabena] wò asinudɔwɔwɔ fe nu le dzrowòm.”—Hiob 14:13-15.
15 Wò ya bu eŋu kpɔ ko! Ele Yehowa dzrom vevie ŋutɔ be yeagbɔ agbe ame kukuwo. Ðe mefaa dzi na mí be míasrɔ̃e be aleae Yehowa sena le eɖokui me oa? Gake aleke tsitretsitsi si le ŋgɔ gbɔna la anɔ? Amekawoe woafɔ ɖe tsitre, eye le afika?
“AMESIWO KATÃ LE YƆDOWO ME”
16 Amewo fɔfɔ ɖe tsitre ŋuti nuŋlɔɖi siwo le Biblia me la fia nu geɖe mí tso tsitretsitsi si le ŋgɔ gbɔna ŋu. Anyigba dzi afisiae wogbɔ agbe amewo le eye wogava wɔ ɖeka kple wofe fometɔwo. Aleae tsitretsitsi si le ŋgɔ gbɔna la anɔ—gake eya anyo wu sasasã. Míesrɔ̃e le Ta 3 lia me be Mawu fe tameɖoɖoe nye be anyigba bliboa nazu paradiso. Eyata menye xexe si me yɔ fũ kple aʋawɔwɔ, nuvlowɔwɔ, kple dɔléle mee woafɔ amewo woava nɔ o. Mɔnukpɔkpɔ asu wo si be woanɔ agbe tegbee le ŋutifafa kple dzidzɔ blibo me le anyigba sia dzi.
17 Amekawoe woafɔ ɖe tsitre? Yesu gblɔ be ‘amesiwo katã le ŋkuɖodzi yɔdowo me ase yefe gbe eye woado go.’ (Yohanes 5:28, 29) Nenema ke Nyaɖeɖefia 20:13 hã gblɔ be: “Atsiafu ɖe ame kuku, siwo le eme la, hena, eye ku kple tsiẽfe [Hades] woɖe ame kuku, siwo le wo si la, hena.” Eyata “tsiẽfe,” alo Hades, tsi tre ɖi na amefomea fe yɔdo. (Kpɔ Megbenyawo, le axa 212-13.) Yɔdo mawo katã atsi fuflu. Ame biliɔn geɖe siwo le gbɔgbɔm ɖe eme le wo me la agagbɔ agbe. Apostolo Paulo gblɔ be: “Tsitretsitsi li na ame dzɔdzɔewo kple ame madzɔmadzɔwo siaa.” (Dɔwɔwɔwo 24:15) Nya mawo gɔme ɖe?
18 ‘Ame dzɔdzɔe’ siawo dometɔ aɖewoe nye ame geɖe siwo ŋu nya míexlẽna le Biblia me siwo nɔ anyi hafi Yesu va anyigba dzi. Ðewohĩ wò susu ayi amewo abe Noa, Abraham, Sara, Mose, Rut, Ester, kple bubuawo ene dzi. Wofo nu tso ŋutsu kple nyɔnu xɔsetɔ siawo dometɔ aɖewo ŋu le Hebritɔwo ta 11 lia me. Gake menye woawo koe nye “ame dzɔdzɔewo” o, ke boŋ Yehowa subɔla siwo ku le míafe ŋkeke siawo me hã le wo dome. Enyo ŋutɔ be le tsitretsitsi mɔkpɔkpɔa ta míate ŋu avo tso vɔvɔ̃ na ku me azɔ.—Hebritɔwo 2:15.
19 Ke amesiwo katã mesubɔ Yehowa alo ɖo toe o le esi mɔnukpɔkpɔ mesu wo si wodze si eyama o ya ɖe? Womaŋlɔ ‘ame madzɔmadzɔ’ biliɔn geɖe mawo hã be o. Woafɔ woawo hã ɖe tsitre eye ɣeyiɣi asu wo si be woatsɔ asrɔ̃ nu tso Mawu vavã la ŋu ahasubɔe. Le ɣeyiɣi fe didime si nye fe akpe ɖeka me la, woafɔ ame kukuwo ɖe tsitre ahana mɔnukpɔkpɔ wo be woawɔ ɖeka kple nutefewɔla siwo le anyigba dzi le Yehowa subɔsubɔ me. Ɣeyiɣi dodzidzɔname ŋutɔ aɖee wòanye. Ɣeyiɣi siae Biblia yɔ be Ʋɔnudrɔ̃gbe la.
20 Ðe esia le fiafiam be woafɔ amesiame si nɔ agbe le anyigba sia dzi kpɔ la ɖe tsitrea? Ao. Biblia la gblɔ be amesiwo ku la dometɔ aɖewo le “dzomavɔʋe me,” alo “Gehenna, NW.” (Luka 12:5) Aɖukpo aɖe si nɔ blema Yerusalem-dua fe gliwo godo fe ŋkɔ me ye woɖe ŋkɔ Gehenna tsoe. Afimae dzo nɔa bibim le ɣesiaɣi wotsɔa nu kukuwo kple gbeɖuɖɔwo fua gbe ɖo. Amesiwo ku siwo Yudatɔwo bu be womedze be woaɖi wo o eye womedze be woagafɔ wo ɖe tsitre o lae wotsɔna fua gbe ɖe afima. Eyata wotsɔ dzomavɔʋe alo Gehenna wɔ tsɔtsrɔ̃ ɖikaa fe kpɔɖeŋu si sɔ. Togbɔ be Yesu awɔ akpa aɖe le ʋɔnudɔdrɔ̃ me hã la, Yehowae nye Ʋɔnudrɔ̃lagã na agbagbeawo kple kukuawo. (Dɔwɔwɔwo 10:42) Mafɔ amesiwo wòdrɔ̃ ʋɔnui be wonye ame vɔ̃ɖi siwo gbe tɔtrɔ wɔwɔ la ɖe tsitre gbeɖe o.
TSITRETSITSI YI DZIƑO
21 Biblia gafo nu tso tsitretsitsi bubu aɖe hã ŋu, si me woagbɔ agbe amewo woazu gbɔgbɔmenuwɔwɔwo ayi dzifo. Tsitretsitsi sia fe kpɔɖeŋu ɖeka koe le Biblia me, si nye Yesu Kristo fe tsitretsitsi.
22 Esi Yesu va anyigba dzi eye wowui la, Yehowa meɖe mɔ Via wɔnutefe la tsi yɔdo me o. (Psalmo 16:10; Dɔwɔwɔwo 13:34, 35) Mawu fɔ Yesu ɖe tsitre, gake mefɔe wònye amegbetɔ o. Apostolo Petro ɖe eme be ‘wowu Kristo le ŋutilã gome, ke wogbɔ agbee le gbɔgbɔ gome.’ (Petro I, 3:18) Nukunu gã aɖee wònye vavã. Wogbɔ agbe Yesu wòganye gbɔgbɔmeme sẽŋu aɖe! (Korintotɔwo I, 15:3-6) Yesue nye ame gbãtɔ si kpɔ ŋutikɔkɔe fe tsitretsitsi sia tɔgbe. (Yohanes 3:13) Gake mase ɖe eya ɖeka ko dzi o.
23 Esi Yesu nya be yeagatrɔ ayi dzifo kpuie ta la, egblɔ na eyomedzela wɔnutefeawo be yeayi ‘ava dzra tefe ɖo ɖi na wo.’ (Yohanes 14:2) Yesu yɔ amesiwo ayi dzifo be wonye “ha sue.” (Luka 12:32) Ame nenie anɔ Kristotɔ wɔnutefewo fe fufofo sue sia me? Apostolo Yohanes gblɔ le Nyaɖeɖefia 14:1 be: “Mekpɔ, eye kpɔ ɖa, alẽvi la [Yesu Kristo] le tsitre ɖe Zion-to la dzi, eye ame akpe alafa ɖeka blane vɔ ene, siwo fe ŋgonu woŋlɔ efe ŋkɔ kple Fofoa fe ŋkɔ ɖo la, le eŋu.”
24 Kristotɔ siwo fe xexlẽmee nye 144,000, siwo dome Yesu fe apostolo wɔnutefeawo le, lae nye amesiwo woafɔ ɖe tsitre ayi dzifo. Ɣekaɣie wofe tsitretsitsia dze egɔme? Apostolo Paulo ŋlɔ be esia adzɔ le Kristo fe anyinɔɣi. (Korintotɔwo I, 15:23) Àva srɔ̃e le Ta 9 lia me ahakpɔe be ɣeyiɣi ma mee míele fifia. Eyata woafɔ ame 144,000 la dometɔ ʋɛ siwo susɔ, siwo aku le míafe ŋkeke sia me la, ɖe tsitre enumake woayi dzifo. (Korintotɔwo I, 15:51-55) Gake amefomea me tɔ akpa gãtɔ fe mɔkpɔkpɔ enye be woafɔ wo ɖe tsitre woava nɔ Paradiso me le anyigba dzi.
25 Ẽ, Yehowa aɖu futɔ si nye ku dzi ŋutɔŋutɔ, eye wòaɖee ɖa kura tegbee! (Yesaya 25:8) Gake ɖewohĩ àbia be, ‘Nukae amesiwo woafɔ ɖe tsitre ayi dzifo la ava wɔ le afima?’ Woava nye dziɖulawo le Fiaɖufe wɔnuku aɖe me le dzifo. Míasrɔ̃ nu geɖe tso dziɖuɖu ma ŋu le ta si kplɔ esia ɖo me.
[Etenuŋɔŋlɔwo]
Nuŋlɔɖi bubuawo dze le Fiawo I, 17:17-24; Fiawo II, 4:32-37; 13:20, 21; Mateo 28:5-7; Luka 7:11-17; 8:40-56; Dɔwɔwɔwo 9:36-42; kple Dɔwɔwɔwo 20:7-12.
Hena numeɖeɖe geɖe ku ɖe Ʋɔnudrɔ̃gbe la kpakple nusi dzi woanɔ te ɖo adrɔ̃ ʋɔnu amewoe ŋu la, taflatse kpɔ Megbenyawo, le axa 213-15.
NUSI BIBLIA FIA
▪ Tsitretsitsi ŋuti nuŋlɔɖiwo le Biblia me eye wonaa mɔkpɔkpɔ vavã mí.—Yohanes 11:39-44.
▪ Enye Yehowa fe didi vevie be yeagbɔ agbe ame kukuwo.—Hiob 14:13-15.
▪ Woafɔ amesiwo katã le ŋkuɖodziyɔdowo me la ɖe tsitre.—Yohanes 5:28, 29.
[Biabiawo]
1-3. Futɔ kae nyã mí katã ɖe nu, eye nukatae nusi Biblia fia me dzodzro ana míakpɔ gbɔdzɔe?
4. (a) Nukatae ne míenya alesi Yesu se le eɖokui me esi efe ame vevi aɖe ku la, ate ŋu ana míanya alesi Yehowa hã sena le eɖokui me le ku ŋu? (b) Amekawoe va nye Yesu xɔlɔ̃ veviwo?
5, 6. (a) Aleke Yesu wɔ nui esi wòyi Lazaro fometɔ siwo nɔ nu xam gbɔ? (b) Nukata Yesu fe nuxaxa nye nusi naa dzi ɖoa mía fo?
7, 8. Nukatae wòdze abe Lazaro fe nɔnɔmea na mɔkpɔkpɔ aɖeke meganɔ fanametɔwo si o ene, gake nukae Yesu wɔ?
9, 10. (a) Aleke Yesu ɖe Amesi gbɔ ŋusẽ si wòtsɔ fɔ Lazaro ɖe tsitre tso la fiae? (b) Viɖe kawoe míakpɔ ne míexlẽ tsitretsitsi ŋu nya siwo woŋlɔ ɖe Biblia me?
11. Aleke Lazaro fɔfɔ ɖe tsitre ŋuti nuŋlɔɖia ɖo kpe nya si le Nyagblɔla 9:5 fe nyatefenyenye dzii?
12. Nukata míate ŋu aka ɖe edzi be wofɔ Lazaro ɖe tsitre ŋutɔŋutɔ?
13. Kpeɖodzi kae le mía si si ta míaxɔe ase be Yehowa ate ŋu afɔ ame kukuwo ɖe tsitre ŋutɔŋutɔ?
14, 15. Abe alesi Hiob fe nyawo ɖee fiae ene la, aleke gbegbe Yehowa di be yeagbɔ agbe ame kukuwoe?
16. Tefe ka fomevie amesiwo woafɔ ɖe tsitre la ava nɔ?
17. Ame nenie woafɔ ɖe tsitre?
18. Amekawoe nye ‘ame dzɔdzɔe’ siwo woafɔ ɖe tsitre, eye aleke tsitretsitsi mɔkpɔkpɔa ate ŋu aɖe vi na wò ŋutɔe?
19. Amekawoe nye “ame madzɔmadzɔwo,” eye mɔnukpɔkpɔ kae Yehowa aʋu ɖi na wo lɔlɔ̃tɔe?
20. Nukae nye dzomavɔʋe alo Gehenna, eye amekawoe yia afima?
21, 22. (a) Tsitretsitsi bubu kae gali? (b) Amekae nye ame gbãtɔ si wofɔ ɖe tsitre le gbɔgbɔ me kpɔ?
23, 24. Amekawoe le Yesu fe “ha sue” la me, eye ame nenie wonye?
25. Nuka mee míadzro le ta si kplɔ esia ɖo me?
[Nɔnɔmetata si le axa 69]
Eliya fɔ ahosi aɖe fe vi ɖe tsitre.—Fiawo I, 17:17-24
[Nɔnɔmetata si le axa 69]
Apostolo Petro fɔ nyɔnu Kristotɔ si ŋkɔe nye Tabita ɖe tsitre.—Dɔwɔwɔwo 9:36-42
[Nɔnɔmetata si le axa 69]
Lazaro fɔfɔ ɖe tsitre na amewo kpɔ dzidzɔ ale gbegbe.—Yohanes 11:38-44
[Nɔnɔmetata si le axa 75]
Woafɔ amesiwo ku la ɖe tsitre le Paradiso me woagava wɔ ɖeka kple wofe ame veviwo ake
^ (2 Sam. 11:1-12:13) Esi fe trɔ, eye fiawo fe aʋahoɣi do edzi la, Dawid dɔ Yoab kple efe dɔlawo kpakple Israel blibo la, eye wotsrɔ̃ Amon-viwo heɖe to ɖe Raba; ke Dawid tsi Yerusalem. 2 Le ɣetrɔ me, esi Dawid fɔ tso efe aba dzi le tsa ɖim le fiaxɔ ta me la, ele xɔa ta me kpɔ nyɔnu aɖe le tsi lem; nyɔnu la dze tugbe ŋutɔ. 3 Tete Dawid dɔ woyi ɖabia nyɔnu la gɔme se, eye wogblɔ bena: Eya nye Eliam fe vinyɔnu Bat-Seba, Uriya, Xititɔ la srɔ̃! 4 Eye Dawid dɔ ame woyi ɖakplɔe vɛ, eye esi wòva egbɔ la, ede asi eŋu. Esi nyɔnu la kpala ɖinu la le eɖokui ŋu vɔ la, etrɔ yi efe me. 5 Eye nyɔnu la fɔ fu, eye wòdɔ woyi ɖagblɔ na Dawid bena: Mefɔ fu. 6 Tete Dawid dɔ ame ɖo ɖe Yoab bena: Ðo Uriya, Xititɔ la ɖem! Eye Yoab ɖo Uriya ɖe Dawid. 7 Eye esi Uriya va egbɔ la, Dawid bia bena: Yoab dɔa, aʋakɔ la dɔa, aleke aʋa la le edzi yimi? 8 Dawid gagblɔ na Uriya bena: Yi afewò me, ne naklɔ afɔ! Tete Uriya do le fia fe me, eye fia fe nunana dze eyome. 9 Ke Uriya tsi efe afetɔ fe dɔlawo katã gbɔ dɔ le fia fe agbo nu, eye meyi efe me o. 10 Eye wova gblɔ na Dawid bena: Uriya meyi efe me o. Tete Dawid gblɔ na Uriya bena: Alo menye mɔ dzi nètso gbɔ oa? Nukaŋuti mèyi afewò me o? 11 Uriya ɖo ŋu na Dawid bena: Aɖaka la kple Israel kpakple Yuda wole agbadɔ me, nye afetɔ Yoab kple nye afetɔ fe dɔlawo fu asaɖa anyi ɖe tagba, eye nyea mayi afenye me, aɖu nu, ano nu ahadɔ srɔ̃nye gbɔa? Meta wò amea kple wò agbe siaa, ne mawɔ nusia fĩ! 12 Dawid gblɔ na Uriya bena: Tsi afisia egbea hã, etsɔ la mado mɔ wò! Eye Uriya tsi Yerusalem gbemagbe kple ŋu, si ke ɖe eyome hã. 13 Eye Dawid kpee wòva ɖu nu no nu le egbɔ, eye wòna ahae wòno mu. Le fiẽ la, edo yi ɖamlɔ efe aba dzi le efe afetɔ fe dɔlawo gbɔ; ke meyi efe me o. 14 Esi ŋu ke la, Dawid ŋlɔ agbalẽ de Uriya si ɖo ɖe Yoab. 15 Ale wòŋlɔ ɖe agbalẽa me enye si: Miɖe Uriya ɖo ŋgɔ, afisi aʋa la sẽ le, eye mide megbe le eŋu, ne wòatsi aʋa! 16 Eye wòva me, esi Yoab ɖe to ɖe dua la, eɖe Uriya ɖo afisi wònya be, enye kalẽtɔwo fe akpa dzi. 17 Tete duametɔwo do va wɔ aʋa kple Yoab, eye amewo tsi le aʋakɔ, si nye Dawid fe dɔlawo la dome, eye Uriya, Xititɔ la, hã ku. 18 Enumake Yoab dɔ ame be, woaɖagblɔ aʋanyawo katã na Dawid. 19 Eye Yoab de se na dɔla la bena: Ne ègblɔ aʋanyawo katã na fia la vɔ, 20 eye fia la do dɔmedzoe gblɔ na wò bena: Nukaŋuti miegogo dua, be miawɔ aʋa? Mienyae bena, woanɔ glia dzi ate mi oa? 21 Ameka wu Abimelex, Yerubeset vi la? Ðe menye nyɔnu aɖee le gli dzi xlã tevi ɖee wòku le Tebez oa? Nukaŋuti miegogo glia hã la, ekema gblɔ be: Wò dɔla Uriya, Xititɔ la, hã ku. 22 Eye dɔla la yi ɖagblɔ nya, siwo katã gbe Yoab dɔe ɖo la, na Dawid. 23 Dɔla la ɖo ŋu na Dawid bena: Ŋutsuawo sesẽ wu mí, eye esi wodo ɖe mía ŋu va tagba la, míenɔ te ɖe wo nu vaseɖe agboa nu ke. 24 Tete aŋutrɔdalawo le gli dzi te wò dɔlawo, eye fia fe dɔlawo dometɔ aɖewo ku, eye wò dɔla Uriya, Xititɔ la, hã ku. 25 Dawid gblɔ na dɔla la bena: Ale nagblɔ na Yoab enye si: Megana nusia nave wò o, elabena yi ɖua nu le afi kple afi! Do dzi wɔ aʋa kple dua, eye nagbãe! Ale nade dzi fo nɛ enye si! 26 Esi Uriya srɔ̃ se bena, srɔ̃a Uriya ku la, efa na srɔ̃a. 27 Eye esi wòwɔ aho vɔ la, Dawid dɔ woɖakplɔe va efe me wòzu srɔ̃a, eye wòdzi ŋutsuvi nɛ. Ke nusi Dawid wɔ la, medze Yehowa ŋu o.
12 Tete Yehowa dɔ Natan ɖo ɖe Dawid, eye wòva egbɔ gblɔ nɛ bena: Ŋutsu eve wole du ɖeka me, ɖeka kpɔ ho, ke ɖeka ɖo ko. 2 Alẽ kple nyiwo le kesinɔtɔ la si fũ. 3 Ke naneke mele ame dahe la si o, negbe alẽvi sue ɖeka, si wòfle la ko; eye wònyii wòtsi kple viawo le egbɔ. Eɖua efe nu alɔgomedede la fe ɖe, eye wònoa tsi le efe tre nu, edɔa alɔ̃ ɖe efe akɔ nu, eye wòle nɛ abe vianyɔnu ene. 4 Ke esi mɔzɔla aɖe va dze kesinɔtɔa la, efe alẽwo kple nyiwo dometɔ ɖeka lelé ɖa na amedzro, si va dze egbɔ la vee, eye wòlé ame dahe la fe alẽvia heɖa na ŋutsu, su va dzee. 5 Tete dzi ku Dawid vevie ɖe ŋutsu la ŋu, eye wògblɔ na Natan bena: Meta Yehowa fe agbe, ŋutsu, si wɔ nusia la, dze ku; 6 eye wòaɖo alẽvi la tefe zi ene, le esi wòwɔ nusia, eye ame fe nu mevee o ta. 7 Tete Natan gblɔ na Dawid bena: Wòe nye ŋutsu la! Ale Yehowa, Israel fe Mawu la gblɔ esi: Mesi ami na wò heɖo fia wò ɖe Israel nu, eye meɖe wò tso Saul si me; 8 mede wò afetɔ fe afe asi na wò, eye metsɔ wò afetɔ srɔ̃wo ɖo wò akɔ nu; metsɔ Israel kple Yuda fe afe la na wò, eye ne esia mesɔ gbɔ o la, mate ŋu atsɔ nu bubu akpee na wò le mɔ vovovowo dzi hafi. 9 Nukaŋuti nèdo vlo Yehowa fe gbe hewɔ nu vɔ̃ɖi sia le efe ŋku me? Èwu Uriya, Xititɔ la, kple yi, eye nèxɔ srɔ̃a ɖe; ke ètsɔ Amon-viwo fe yi wu eya ŋutɔe. 10 Eyata yi madzo le afewò me gbeɖe o, le esi nèdo vlom, eye nèxɔ Uriya Xititɔ la srɔ̃ ɖe ta. 11 Ale Yehowa gblɔ esi: Kpɔ ɖa, mana dzɔgbevɔ̃e natso afewò me ava dziwò, eye maxɔ srɔ̃wòwo le ŋkuwò me atsɔ na xɔ̃wòvi, eye wòadɔ srɔ̃wòwo gbɔ le ŋdɔkutsu dzatsɛ. 12 Wòa èwɔe le bebe me, ke nye la mawɔ nusia le Israel blibo la ŋku me le ŋdɔ. 13 Eye Dawid gblɔ na Natan bena: Mewɔ nuvɔ̃ ɖe Yehowa ŋu. Natan gblɔ na Dawid bena: Yehowa hã ɖe wò nuvɔ̃ la ɖa; mèle kuku ge o.
^ ***bh axa 164-173 Te Ðe Mawu Ŋu le Gbedodoɖa Me***
Ta Wuiadre
Te Ðe Mawu Ŋu le Gbedodoɖa Me
Nukata wòle be míado gbe ɖa na Mawu?
Nukae míawɔ be Mawu nase míafe gbedodoɖawo?
Aleke Mawu ɖoa míafe gbedodoɖawo ŋui?
NU SUE aɖe koe anyigba la nye ne míetsɔe sɔ kple yamenutome bliboa. Le nyatefe me, le Yehowa, amesi nye “dzi kple anyigba wɔla” ŋkume la, ɖeko amefomea fe dukɔwo katã le abe tsi toŋtoŋ le ze ŋu ene. (Psalmo 115:15; Yesaya 40:15) Ke hã Biblia gblɔ be: “Yehowa tsɔ ɖe amesiwo katã yɔnɛ, amesiwo katã yɔnɛ le nyatefe me la gbɔ. Ewɔa amesiwo katã vɔ̃nɛ la, fe didi dzi na wo, esea wofe ɣli, eye wòxɔna na wo.” (Psalmo 145:18, 19) Wò ya bu nusi nya mawo fia ŋu kpɔ ko! Wɔla ŋusẽkatãtɔ la tsɔ ɖe mía gbɔ eye eɖoa to mí ne ‘míeyɔe le nyatefe me.’ Mɔnukpɔkpɔ gã kae nye si wònye na mí be míafo nu na Mawu le gbedodoɖa me!
2 Gake ne míedi be Yehowa nase míafe gbedodoɖawo la, ke ele be míado wo ɖa le mɔ si dzi wòda asi ɖo nu. Hafi míate ŋu awɔe alea la, ele be míanya nusi Biblia fia tso gbedodoɖa ŋu. Le esia ta ele vevie be míanya nusi Ŋɔŋlɔawo gblɔ tso nya sia ŋu, elabena gbedodoɖae ana míate ɖe Yehowa ŋu kplikplikpli.
NUKATAE WÒLE BE MÍADO GBE ÐA NA YEHOWA?
3 Susu vevi siwo ta wòle be míado gbe ɖa na Yehowa dometɔ ɖekae nye be eya ŋutɔe bia be míado gbe ɖa. Efe Nya la de dzi fo na mí be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miafe dzimedidiwo, eye mitsɔ akpedada kpe ɖe eŋuti. Eye Mawu fe ŋutifafa, si fo gɔmesesewo katã ta la, adzɔ miafe dziwo kple miafe tamesusuwo ŋu adzra wo ɖo le Kristo Yesu me.” (Filipitɔwo 4:6, 7) Godoo la, míabu ɖoɖo nyui sia si xexeame katã fe Dziɖula Gãtɔ wɔ na mí dɔmenyotɔe la nu tsɛe gbeɖe o!
4 Susu bubu si ta wòle be míado gbe ɖa enye be gbedodoɖa na Yehowa edziedzi nye mɔ si dzi míato ado ŋusẽ mía kplii dome fomedodo. Menye nane kokokoe hiãa ame aɖe hafi wòfoa nu kple exɔlɔ̃ vevi o. Ke boŋ xɔlɔ̃ vavãwo tsɔa ɖe le eme na wo nɔewo, eye wofe xɔlɔ̃wɔwɔa me sẽna ɖe edzi ne wogblɔa wofe susuwo, wofe dzimaɖitsitsiwo, kple wofe seselelãmewo na wo nɔewo faa. Le go aɖewo me la, alea tɔgbee nɔnɔmea le le mía kple Yehowa Mawu dome fomedodo me. Agbalẽ sia kpe ɖe ŋuwò nèva srɔ̃ nu geɖe ku ɖe nusi Biblia fia tso Yehowa, efe amenyenye, kple efe tameɖoɖowo ŋu ŋuti. Èva kpɔe dze sii be eli ŋutɔŋutɔ. Azɔ gbedodoɖa ʋu mɔnukpɔkpɔ na wò be nàgblɔ wò susu kple wò seselelãme ɖesiaɖe na Fofowò si le dzifo. Ne èwɔ esia la, ana nàte ɖe Yehowa ŋu geɖe wu.—Yakobo 4:8.
NUDIDI KAWO GBƆE WÒLE BE MÍAÐO?
5 Ðe Yehowa ɖoa to gbedodoɖawo katã? Bu nya si wògblɔ na Israel-vi dzeaglã siwo nɔ anyi le nyagblɔɖila Yesaya ŋɔli ŋu kpɔ: “Ne mieli kɔ gbedodoɖa gleglegle hã la, nyemasee o, elabena ʋu yɔ asi me na mi!” (Yesaya 1:15) Esia fia be nuwɔna aɖewo ate ŋu awɔe be Mawu mase míafe gbedodoɖawo o. Eyata be Mawu nase míafe gbedodoɖawo la, nudidi vevi aɖewo li siwo gbɔ wòle be míaɖo.
6 Nu veviawo dometɔ ɖeka enye be xɔse nanɔ mía si. (Marko 11:24) Apostolo Paulo ŋlɔ bena: “Ne xɔse mele mía si o la, míate ŋu adze Mawu ŋu o; elabena ele be, amesi ke tena va Mawu gbɔ la, naxɔ ase be, Mawu li, eye wònye tefeɖola na amesiwo dinɛ vevie.” (Hebritɔwo 11:6) Xɔse vavã si anɔ ame si mefia be woanya be Mawu li eye be eɖoa to gbedodoɖa heɖoa wo ŋu ko evɔ o. Míafe nuwɔnawoe aɖee afia be xɔse le mía si. Ele be alesi míenɔa agbee gbesiagbe nana wòadze fã be xɔse le mía si.—Yakobo 2:26.
7 Yehowa di hã be amesiwo ado gbe ɖa na ye nawɔ esia le ɖokuibɔbɔ kple anukwareɖiɖi me. Ðe eme mekɔ fã be ele be míabɔbɔ mía ɖokui ne míele nu fom na Yehowa oa? Ne mɔnukpɔkpɔ su amewo si be woafo nu na fia alo dukplɔla aɖe la, zi geɖe wofoa nu bubutɔe wòdzena fã be amegã aɖe ŋkumee yewole. Aleke gbegbe wòhiã vevie wu be míafo nu na Yehowa bubutɔe enye si! (Psalmo 138:6) Le nyatefe me la, eyae nye “Mawu ŋusẽkatãtɔ” la. (Mose I, 17:1) Ne míele gbe dom ɖa na Mawu la, ele be míafe nuwɔna naɖee afia be míelɔ̃ ɖe edzi ɖokuibɔbɔtɔe be míebɔbɔ ɖe eyama te. Ðokuibɔbɔ sia aʋa mí hã be míado gbe ɖa tso dzi me le anukwareɖiɖi me, ahatsri nya ɖeka tɔgbe gbugbɔgagblɔ ɣesiaɣi abe kɔnu dzro aɖe ko ene.—Mateo 6:7, 8.
8 Nudidi bubu si ana Mawu naɖo to mí enye be míawɔ nu wòasɔ kple míafe gbedodoɖawo. Yehowa le mɔ kpɔm be míawɔ míafe ŋutete ɖesiaɖe le nusi míedoa gbe ɖa biana la dzi wɔwɔ me. Le kpɔɖeŋu me, ne míedoa gbe ɖa na Mawu be ‘Na nuɖuɖu si asu mía nu egbe mí’ la, ke ele be míado vevie nu le dɔ ɖesiaɖe si míate ŋui la wɔwɔ me. (Mateo 6:11; Tesalonikatɔwo II, 3:10) Ne míedoa gbe ɖa biana be wòakpe ɖe mía ŋu le ŋutilã me gbɔdzɔgbɔdzɔ aɖe dzi ɖuɖu me la, ke ele be míakpɔ nyuie afo asa na nuwɔna kple nɔnɔme ɖesiaɖe si ate ŋu akplɔ mí ade tetekpɔ me. (Kolosetɔwo 3:5) Hekpe ɖe nudidi vevi siawo ŋu la, biabia aɖewo li ku ɖe gbedodoɖa ŋu siwo wòle be míakpɔ ŋuɖoɖo na.
GBEDODOÐA ŊUTI BIABIA AÐEWO ƑE ŊUÐOÐOWO
9 Amekae wòle be míado gbe ɖa na? Yesu fia eyomedzelawo be woado gbe ɖa na “mía Fofo, si le dzifowo.” (Mateo 6:9) Eyata Yehowa Mawu ɖeka koe wòle be míafe gbedodoɖawo nayi na. Gake Yehowa di hã be míalɔ̃ ɖe ɖofe si yefe Tenuvi, Yesu Kristo, le la dzi. Abe alesi míesrɔ̃e le Ta 5 lia me ene la, edɔ Yesu ɖo ɖe anyigba dzi be wòava xe tafe ahaɖe mí tso nuvɔ̃ kple ku me. (Yohanes 3:16; Romatɔwo 5:12) Eyae nye Nunɔlagã kple Ʋɔnudrɔ̃la si wòɖo. (Yohanes 5:22; Hebritɔwo 6:20) Le esia ta Ŋɔŋlɔawo fia mí be míado gbe ɖa to Yesu dzi. Eya ŋutɔ gblɔ be: “Nyee nye mɔ la kple nyatefe la kpakple agbe la, ame aɖeke mevaa Fofo la gbɔ o, negbe to dzinye ko.” (Yohanes 14:6) Eyata hafi woase míafe gbedodoɖawo la, ele be míadoe ɖa na Yehowa to Via dzi.
10 Ðe wòle be míanɔ nɔnɔme tɔxɛ aɖe me ne míele gbe dom ɖa? Ao. Yehowa mebia be míana míafe asiwo loo alo míafe ameti bliboa nanɔ nɔnɔme tɔxɛ aɖeke me kokoko o. Biblia fia be woate ŋu anɔ nɔnɔme vovovowo me ado gbe ɖa. Esiawo dometɔ aɖewoe nye anyinɔnɔ, tabɔbɔ, klodzedze, kple tsitrenɔnɔ. (Kronika I, 17:16; Nexemya 8:6; Daniel 6:11; Marko 11:25) Nusi le vevie ŋutɔŋutɔe nye dzi fe nɔnɔme nyuitɔ si anɔ ame si, ke menye nɔnɔme tɔxɛ aɖe me nɔnɔ be amewo nakpɔ o. Nyatefee, ne míele míafe gbesiagbedɔwo wɔm alo ne nɔnɔme kpata aɖe do mo ɖa la, míate ŋu ado gbe ɖa ɖe tame le afisiafi si míele. Yehowa sea gbedodoɖa mawo togbɔ be ame bubu siwo fo xlã mí manya kura be míele gbe dom ɖa o hã.—Nexemya 2:1-6.
11 Nukae míate ŋu abia le gbedodoɖa me? Biblia gblɔ be: “Ne míebia nane le [Yehowa fe] lɔlɔ̃nu la, aɖo to mí.” (Yohanes I, 5:14) Eyata míate ŋu ado gbe ɖa abia nusianu si wɔ ɖeka kple Mawu fe lɔlɔ̃nu. Ðe wònye efe lɔlɔ̃nu be míado gbe ɖa tso míafe dzimaɖitsitsiwo ŋua? Ẽ! Gbe dodo ɖa na Yehowa ate ŋu anɔ abe nufofo na xɔlɔ̃ vevi aɖe ene. Míate ŋu afo nu faa naneke maɣlamaɣlae, ‘agblɔ míafe dzimenyawo’ na Mawu. (Psalmo 62:9) Asɔ be míabia efe gbɔgbɔ kɔkɔea, elabena eyae akpe ɖe mía ŋu míawɔ nusi sɔ. (Luka 11:13) Míate ŋu abia efe mɔfiame ale be míawɔ nyametsotso nyuiwo, kpakple ŋusẽ be míate ŋu anɔ te ɖe nɔnɔme sesẽwo nu. (Yakobo 1:5) Ne míewɔ nuvɔ̃ la, ele be míabiae be wòanɔ te ɖe Kristo fe vɔsa dzi atsɔe ake mí. (Efesotɔwo 1:3, 7) Gake menye mía ŋutɔwo míafe nuhiahiãwo ŋu koe wòle be míado gbe ɖa le ya o. Ele be míado gbe ɖa ɖe ame bubuwo hã ta—ɖe míafe fometɔwo kple mía nɔvi tadeagulawo ta.—Dɔwɔwɔwo 12:5; Kolosetɔwo 4:12.
12 Ele be nya siwo ku ɖe Yehowa Mawu ŋutɔ ŋu naxɔ nɔfe gbãtɔ le míafe gbedodoɖawo me. Susu geɖe li siwo ta wòle be míada akpe nɛ tso dzi me ɖe efe nyuiwɔwɔwo katã ta. (Kronika I, 29:10-13) Le Yesu fe kpɔɖeŋugbedodoɖa si woŋlɔ ɖe Mateo 6:9-13 me la, efia mí be míado gbe ɖa be woakɔ Mawu fe ŋkɔ ŋu, si fia be woana wòanɔ kɔkɔe. Egblɔ kplɔe ɖo be míabia be Mawu fe Fiaɖufea nava eye be woawɔ efe lɔlɔ̃nu le anyigba dzi sigbe alesi wowɔna le dzifo ene. Le nya vevi siawo siwo ku ɖe Yehowa ŋu gbɔgblɔ vɔ megbe hafi Yesu trɔ ɖe ame ŋutɔ fe nuhiahiãwo biabia ŋu. Eyata ne míawo hã míena nya siwo ku ɖe Mawu ŋu xɔ nɔfe gbãtɔ le míafe gbedodoɖawo me la, míeɖenɛ fiana be menye mía ɖokui tɔ ko dim míele o.
13 Aleke wòle be míafe gbedodoɖawo fe didime nanɔ? Biblia megblɔ alesi wòle be mía ŋutɔwo míafe gbedodoɖawo alo esi ame aɖe ado ɖa ɖe fufofo aɖe ta la fe didime nanɔ o. Ate ŋu anye gbedodoɖa kpui aɖe hafi míaɖu nu alo mía ŋutɔwo míafe gbedodoɖa didi si me míagblɔ míafe dzimenyawo katã na Yehowa le. (Samuel I, 1:12, 15) Gake Yesu bu fɔ amesiwo wɔa wo ɖokui ame kɔkɔewo, siwo doa gbe didiwo ɖa le dutofo, wònye ameŋkumenuwɔwɔ. (Luka 20:46, 47) Gbedodoɖa mawo mewɔa dɔ ɖe Yehowa dzi o. Nu vevitɔ enye be gbedodoɖawo natso dzi me. Eyata gbedodoɖawo fe didime ate ŋu atso hiahiãwo kple nɔnɔmeawo gbɔ.
14 Zi nenie wòle be míado gbe ɖa? Biblia de dzi fo na mí be, ‘miyi edzi mianɔ gbe dom ɖa,’ “minɔ gbedodoɖa dzi ɖaasi,” kple be “minɔ gbedodoɖa dzi madzudzɔmadzudzɔe!” (Mateo 26:41; Romatɔwo 12:12; Tesalonikatɔwo I, 5:17) Gake nya siawo mefia be míafɔ ko anɔ gbe dom ɖa na Yehowa kaka zã nado o. Ke boŋ ɖe Biblia le dzi dem fo na mí be míanɔ gbe dom ɖa edziedzi, be míada akpe na Yehowa ɖaasi ɖe efe nyuiwɔwɔ na mí ta, ahadi efe mɔfiame, akɔfafa, kple ŋusẽdoame. Ðe mefaa akɔ na mí be míanya be Yehowa meɖo ɣeyiɣi fe didime alo zi neni si míate ŋu ate ɖe eŋu le gbedodoɖa me fe seɖofe aɖeke oa? Ne míekpɔa ŋudzedze ɖe gbedodoɖa fe mɔnu si ʋu ɖi na mí ŋu vavã la, míadi mɔnukpɔkpɔ geɖe atsɔ ado gbe ɖa na mía Fofo si le dzifo.
15 Nukata wòle be míagblɔ “Amen” le gbedodoɖa fe nuwuwu? Nya “amen” gɔmee nye “nenɔ alea,” alo “neva eme nenema.” Kpɔɖeŋuwo le Ŋɔŋlɔawo me siwo fia be esɔ be míagblɔ “Amen” le mía ŋutɔwo míafe gbedodoɖa kple esi wodo ɖa ɖe fufofo aɖe ta fe nuwuwu. (Kronika I, 16:36; Psalmo 41:14) Ne míegblɔ “Amen” le mía ŋutɔwo míafe gbedodoɖa fe nuwuwu la, efia be míelɔ̃ ɖe edzi be nyaawo le vevie eye wotso dzi me na mí. Ne míegblɔ “Amen”—eɖanye ɖe tame alo míegblɔe sesĩe o—le gbe si ame aɖe do ɖa ɖe fufofo aɖe ta fe nuwuwu la, efia be míelɔ̃ ɖe nya siwo wògblɔ dzi.—Korintotɔwo I, 14:16.
ALESI MAWU ÐOA MÍAƑE GBEDODOÐAWO ŊUI
16 Ðe Yehowa ɖoa gbedodoɖawo ŋu ŋutɔŋutɔa? Ẽ, eɖoa wo ŋu! Kpeɖodzi sẽŋuwo le mía si si ta míaka ɖe edzi be ‘Gbedodoɖasela’ la ɖoa gbe si ame miliɔn geɖe dona ɖa le anukwareɖiɖi me ŋu. (Psalmo 65:3) Yehowa ate ŋu ato mɔ vovovowo dzi aɖo míafe gbedodoɖawo ŋu.
17 Yehowa toa efe dɔlawo kple esubɔla siwo le anyigba dzi la dzi ɖoa gbedodoɖawo ŋu. (Hebritɔwo 1:13, 14) Nutefekpɔkpɔ geɖe li ku ɖe ame aɖewo siwo do gbe ɖa na Mawu bia be wòakpe ɖe yewo ŋu yewoase Biblia la gɔme eye le ema megbe kpuie ko Yehowa fe subɔlawo dometɔ aɖe va do ɖe wo gbɔ ŋu. Nutefekpɔkpɔ mawo ɖo kpe edzi be mawudɔlawoe le mɔ fiam amewo le Fiaɖufegbefãɖeɖedɔa wɔwɔ me. (Nyaɖeɖefia 14:6) Yehowa ate ŋu aʋã Kristotɔ aɖe wòava na kpekpeɖeŋu mí atsɔ aɖo gbe si míedo ɖa le ɣeyiɣi si me nane hiã mí ŋu.—Lododowo 12:25; Yakobo 2:16.
18 Yehowa Mawu toa efe gbɔgbɔ kɔkɔea kple efe Nya, Biblia, hã dzi ɖoa esubɔlawo fe gbedodoɖawo ŋu. Ate ŋu afia mɔ mí ahado ŋusẽ mí to efe gbɔgbɔ kɔkɔea dzi atsɔ aɖo gbe si míedo ɖa be wòakpe ɖe mía ŋu míaɖu tetekpɔ aɖe dzii la ŋu. (Korintotɔwo II, 4:7) Zi geɖe la, míekpɔa gbe si míedona ɖa be Yehowa nafia mɔ mí fe ŋuɖoɖo le Biblia me, eye eya dzie wòtona kpena ɖe mía ŋu be míawɔ nyametsotso siwo me nunya le. Míate ŋu akpɔ mawunyakpukpui siwo akpe ɖe mía ŋu ne míele ɖokuisi Biblia nusɔsrɔ̃ wɔm kple ne míele Kristotɔwo fe agbalẽwo, abe esia ene, srɔ̃m. Míate ŋu ase Ŋɔŋlɔawo me nya vevi siwo ŋu wòhiã be míade ŋugble le la le Kristotɔwo fe kpekpewo me alo le hamemegã aɖe si tsɔ ɖe le eme na mí fe nyawo me.—Galatiatɔwo 6:1.
19 Ne edze abe ɖe míafe gbedodoɖawo fe ŋuɖoɖowo mele vavam kabakaba tso Yehowa gbɔ o ene la, menye ɖe wòfia be mate ŋu aɖo wo ŋu o tae kura o. Ke boŋ ele be míaɖo ŋku edzi be Yehowa ɖoa gbedodoɖawo ŋu le eya ŋutɔ fe lɔlɔ̃nu me kple le eya ŋutɔ fe ɣeyiɣi dzi. Enya míafe nuhiahiãwo kple alesi wòakpɔ wo gbɔe nyuie wu mía ŋutɔwo gɔ̃ hã. Zi geɖe la, eɖea mɔ be ‘míanɔ ebiabia dzi, anɔ edidi dzi, anɔ ʋɔa fofo dzi.’ (Luka 11:5-10) Kutrikuku alea nana Mawu kpɔnɛ be didi vevie ye le mía me eye be xɔse akuakua ye le mía si. Gakpe ɖe eŋu la, Yehowa ate ŋu aɖo míafe gbedodoɖawo ŋu le mɔ si mía ŋutɔwo míakpɔ adze sii o nu. Le kpɔɖeŋu me, ate ŋu aɖo gbe si míedo ɖa esi míele tetekpɔ aɖe me tom ŋu to ŋusẽdodo mí be míanɔ te ɖe enu me, ke menye to eɖeɖeɖa me o.—Filipitɔwo 4:13.
20 Aleke gbegbe míedaa akpee be xexeame katã Wɔla la tsɔ ɖe amesiwo katã doa gbe ɖa yɔnɛ le mɔ nyuitɔ nu gbɔ enye si! (Psalmo 145:18) Neva eme be míawɔ gbedodoɖa fe mɔnukpɔkpɔ xɔasi si ʋu ɖi na mí la ŋudɔ bliboe. To esia wɔwɔ me la, mɔnukpɔkpɔ dodzidzɔname sia asu mía si be míanɔ tetem ɖe Yehowa, Gbedodoɖasela la, ŋu kplikplikpli geɖe wu.
NUSI BIBLIA FIA
▪ Gbedodoɖa na Yehowa edziedzi kpena ɖe mía ŋu míetena ɖe eŋu geɖe wu.—Yakobo 4:8.
▪ Be Mawu nase míafe gbedodoɖawo la, ehiã be míadoe ɖa le xɔse kple ɖokuibɔbɔ kpakple anukwareɖiɖi me.—Marko 11:24.
▪ Yehowa koe wòle be míado gbe ɖa na, to Via dzi.—Mateo 6:9; Yohanes 14:6.
▪ Yehowa, ‘Gbedodoɖasela la,’ toa mawudɔlawo, esubɔlawo, efe gbɔgbɔ kɔkɔea, kple efe Nya la dzi ɖoa gbedodoɖawo ŋu.—Psalmo 65:3.
[Biabiawo]
1, 2. Nukata wòle be míabu gbedodoɖa be enye mɔnukpɔkpɔ gã aɖe na mí, eye nukata wòhiã be míanya nusi Biblia fia tso gbedodoɖa ŋu?
3. Susu vevi siwo ta wòle be míado gbe ɖa na Yehowa dometɔ ɖekae nye ka?
4. Aleke gbedodoɖa na Yehowa edziedzi doa ŋusẽ mía kplii dome fomedodo?
5. Nukae fia be menye gbedodoɖawo katãe Yehowa sena o?
6. Nu vevi siwo ana Mawu naɖo to míafe gbedodoɖa dometɔ ɖeka enye ka, eye aleke míawɔ aɖo egbɔ?
7. (a) Nukatae wòle be míafo nu bubutɔe na Yehowa le gbedodoɖa me? (b) Aleke míaɖee afia be míedoa gbe ɖa na Mawu le ɖokuibɔbɔ kple anukwareɖiɖi me?
8. Aleke míate ŋu awɔ nu wòasɔ kple míafe gbedodoɖawo?
9. Amekae wòle be míado gbe ɖa na, eye to ameka dzi?
10. Nukata womebia be míanɔ nɔnɔme tɔxɛ aɖeke me ne míele gbe dom ɖa o?
11. Mía ŋutɔwo míafe nuhiahiã kawo ŋue míate ŋu ado gbe ɖa le?
12. Aleke míate ŋu atsɔ nya siwo ku ɖe mía Fofo si le dzifo ŋu aɖo nɔfe gbãtɔ le míafe gbedodoɖawo mee?
13. Nya kae Ŋɔŋlɔawo gblɔ tso gbedodoɖa siwo Mawu sena fe didime ŋu?
14. Nukae Biblia di be yeagblɔ esi wòde dzi fo be ‘miyi edzi mianɔ gbe dom ɖa,’ eye aleke esia faa akɔ na amee?
15. Nukata wòle be míagblɔ “Amen” le mía ŋutɔwo míafe gbedodoɖa alo esi wodo ɖa ɖe fufofo aɖe ta fe nuwuwu?
16. Kakaɖedzi kae ate ŋu anɔ mía si ku ɖe gbedodoɖa ŋu?
17. Nukata míate ŋu agblɔ be Mawu zãa efe dɔlawo kple esubɔla siwo le anyigba dzi tsɔ ɖoa míafe gbedodoɖawo ŋui?
18. Aleke Yehowa toa efe gbɔgbɔ kɔkɔe kple efe Nya la dzi ɖoa esubɔlawo fe gbedodoɖawo ŋui?
19. Nukae wòle be wòanɔ susu me na mí ne edze abe ɖe womele míafe gbedodoɖawo ŋu ɖom o ene?
20. Nukata wòle be míawɔ gbedodoɖa fe mɔnukpɔkpɔ xɔasi si ʋu ɖi na mí la ŋudɔ bliboe?
[Nɔnɔmetata siwo le axa 165]
“Dzi kple anyigba wɔla” la lɔ̃na faa be yease míafe gbedodoɖawo
[Nɔnɔmetata siwo le axa 171]
Woate ŋu ase wò gbedodoɖawo le ɣeyiɣi ɖesiaɖe dzi
[Nɔnɔmetata si le axa 172, 173]
Yehowa ate ŋu aʋã Kristotɔ aɖe wòava na kpekpeɖeŋu mí atsɔ aɖo míafe gbedodoɖa ŋu
ewe_Latn zul_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn unk ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn min_Latn ace_Latn spa_Latn swh_Latn deu_Latn bjn_Latn zsm_Latn bjn_Latn ind_Latn bjn_Latn min_Latn taq_Latn ace_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn eng_Latn ewe_Latn eng_Latn ewe_Latn eng_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn szl_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn